Fisika-Kimika»Fisika - Kimika\nSubstantzia sinpleak eta konposatuak\nKimikaren munduan oinarrizko kontzeptuetako bat elementu edo substantzia sinplearena da. Gorputz natural eta sintetiko asko eta asko aurkitu dira, baina gorputz horietatik ehun inguru besterik ez dira oinarrizkoak. Oinarrizko gai horiei elementu kimiko esaten zaie; guztira ehun elementu dira, baina horietatik 50 inguru dira erabilienak edo ezagunenak; gainerakoak sintetikoak eta oso arraroak dira. Elementu kimikoak era eta proportzio desberdinetan konbinatzen dira elkarren artean eta elkarketa horri esker daude hainbeste gorputz edo substantzia desberdin.\nDena dela, gorputzen artean bereizketa nabarmen bat egin daiteke: batetik gai sinpleak daude, eta konposatuak bestetik. Gai sinpleak elementu bakar edo substantzia sinple batez osatuak dira; adibidez, diamantea, karbonoz soilik osatua; ozonoa, oxigenoz bakarrik osatua , etab. Substantzia konposatuek, aldiz, elementu bat baino gehiago dituzte osagai; adibidez, urak hidrogenoa eta oxigenoa ditu osagai, azido sulfurikoak hidrogenoa, oxigenoa eta sufrea\nBestalde, elementuek edo gaiek elkarrekin konbinatzean era askotako erreakzioak eragiten dituzte. XVIII. mendearen bigarren erdialdea arte kimikariek erreakzioak gertarazten zituzten eta liburuetan idazten zuten erreakzio horietan gertatutako guztia. Baina ez zegoen araurik edo legerik, itxuraz behintzat, erreakzio horiei buruz. Antoine Laurent Lavoisier zientzialaria izan zen kimikaren munduan urrats garrantzitsu hori bete zuena. Lavoisier 1743an jaio zen Parisen eta 1784ko maiatzaren 8an, Frantziako Iraultzaren garaian, gillotinan hil zuten. Metodo zientifikoa aplikatu zuen bere lanetan eta sistematizazio ezari amaiera eman zion horrela. Haren eskutik esan daiteke jaio zela kimika zientzia gisa\nKimikako oinarrizko legeei esaten zaie ponderazio legeak. Lege hauek guztiak masarekin erlazionatuta daude, eta hortik datorkie izena (latinez pondus = pisua).\nMasaren iraunkortasunaren legea\nErreakzio bat gertatutakoan sistema osoaren masarekin zer gertatuko den jakin nahi izatea izan da kimikarien ardura nagusietako bat. Aspaldiko alkimistek ere izan zuten hori aztertzeko ardurarik, eta erreakzioaren amaieran hasieran baino gramo gehiago ala gutxiago zeudela aurkitu ohi zuten sarritan. Adibidez, burdina airean utzi eta herdoila sortzean, burdinak pisu handiagoa zuen erreakzioaren bukaeran hasieran baino. Aldiz, kareharria berez kare bihurtzean pisua galtzen zuela zirudien. Hori dela eta, Lavoisierren ekarpen nagusia balantzaren erabilera izan zela esan daiteke. Izan ere, erreakzio batean parte hartzen duten substantzia guztiak (baina substantzia guztiak, ikusten direnak eta ez direnak, isurkariak eta gasak… etab.) erreakzioa hasi aurretik eta erreakzioaren ondoren pisatuko balira, balegoke esaterik erreakzioaren ondorioz sistemaren masa aldatu den ala ez. Eman dezagun zehaztasun handikobalantza batean argazkiak ateratzeko flash bonbila bat, erabili gabea, pisatu dela. Bonbilaren barruan aluminioa, hauts moduan, eta oxigenoa daude. Argazkia ateratzean bonbila horren barruan aluminio oxidoa sortuko da eta argia ikusiko da bat-batean, argazkia ateratzeko adina argi hain zuzen. Bonbila itxita dagoenez, erreakzioa gertatu ondoren ere bonbila barruan egongo dira hasierako elementu guztiak. Eta erreakzioa amaitu ondoren berriro bonbila pisatuz gero, pisu aldaketarik ez dela egon froga daiteke.\nBalantza erromatarrean pisua neurtzen, erreakzio aurretik eta ondoren.\nHau da Lavoisierren legea:\nErreakzio kimiko batean erreakzionatzen duten gaien masa totala eta lortutako produktuen masa totala berdinak izango dira.\nGaur egungo ikuspuntutik lege hau bat-batekoa dela badirudi ere, eta zehaztasun handiagoz hitz eginez, legea ez dela guztiz egia esan beharko litzatekeen arren, bere garaian izugarrizko aurreramendua izan zen. 1916an Albert Einsteinek Erlatibitatearen Teoria Orokorra eman zuen argitara eta masa eta energia lotzen dituen ekuazioa azaldu zuen: Ekuazio horren arabera, masa energia bihur daiteke eta alderantziz. Baina, hala ere, erreakzio arruntetan energia bihur daitekeen masa kantitatea oso txikia denez, ontzat har daiteke Lavoisierren legea; Einsteinek proposatutako energia/ masa baliokidetasunak erreakzio nuklearretan du eragina batez ere\nProportzio finkoen legea edo Prousten legea\nLavoisierrek elementuak eta substantzia konposatuak bereizi zituen, baina ez zuen zehaztu substantzia konposatuak sortzerakoan elementuak zein proportziotan konbinatzen ziren, edo proportzio hori finkoa ala aldakorra zen. Louis Joseph Proust frantziar kimikariak (1754-1826) eman zion erantzuna arazo horri 1801ean, Lavoisierrek gaien pisua neurtzeko moldatu zuen teknikari jarraituz. Ordu arte substantzia konposatuek soluzioen antza zutela onartzen zen, hots, substantzia konposatu bat sortzeko ez zegoela substantzia konposatu horren osagaiak beti proportzio berean nahastu beharrik, disoluzio bat gertatzerakoan disolbatzailearen eta solutuaren proportzioak beti berdinak ez diren bezala.\nAdibidez, ontzi batean ura ipini eta uretara gatza botatzen badugu, nahasteari eragin ondoren isurkari edo likido garden bat ikusiko dugu, ur gazitua hain zuzen (disoluzio homogeneo bat, beraz). Ur gazitu horri gatz gehiago gehituz gero, isurkariaren itxura ez da aldatuko, gatz guztia disolbatuko baita uretan. Gatza botatzen segituz gero, ordea, halako batean, soluzioa ase egiten da; hau da, gatz gehiago gehitzerakoan ez da gehiago disolbatuko, eta ontziaren hondoan gatza agertuko da, disolbatu gabea. Horrela, disoluzio batean, disoluzioaren osagaien proportzioakez du zertan beti berdina izan behar; adibidez, ur eta gatz pr o- portzio desberdinak nahastuta ere ur gazitua lortuko da beti. Baina substantzia batzuen arteko erreakzioetan ez da beti hala izango, batzuetan beste substantzia bat sortuko baita. Beraz, erreakzioan parte hartzen duten gaien proportzioaren arabera bi aukera egongo dira: beti produktu berdina lortzea (alegia, ez da erreaktiboetako baten beharrik gehiago izango), edo erreaktiboen arteko proportzioak aldatu ahala produktu desberdinak lortzea (ura / ur oxigenatua).\nUraren kasuan, adibidez, uraren pisuaren neurtze zehatzak eginez zera ikusi zen: hidrogenoa eta oxigenoa erreakzioan sarraraztean, beraien arteko proportzioak 1:7,936 behar zuen izan, bakar bakarrik ura emango bazuten. Erreaktiboetan proportzio hori betetzen ez bazen, bi gaietako bat soberakin gisa geratzen da erreakzioa amaitu ondoren.\nHonela dio proportzio finkoen legeak:\nElementu bat baino gehiago konposatu jakin bat emateko elkarrekin konbinatzen direnean, beren masak proportzio finko batean konbinatuko dira beti.\nBi tuerka edo bi tuerka kaxa erabilita, beti proportzio bera mantentzen denez, beti produktu bera lortuko da\nProportzio anizkoitzen legea edo Daltonen legea\nBatzuetan bi elementuren konbinaziotik konposatu bat baino gehiago lor daitezke. Adibidez, kobrea oxigenoarekin konbinatzen denean, batzuetan kobre (I) oxidoa ematen du, eta beste batzuetan, berriz, kobre (II) oxidoa. Gauza bera gertatzen da burdinarekin: burdin (II) oxidoa eta burdin (III) oxidoa. Hala ere, konposatu hauetako bakoitzaren kasuan bete egiten da proportzio finkoen legea:\nKobrearen kasuan zera esan daiteke: metalaren kantitate jakin bat hartuz gero (1 g), oxigenoak kobrearekin erreakzionatzean lortzen diren bi oxidoetan parte hartzen duten oxigeno kantitateek elkarren artean 1:2 (0,252/0,126) proportzioa beteko dute. Burdinaren kasuan, berriz, metalaren kantitate jakin batentzako bi oxidoetan parte hartzen duten oxigeno kantitateek 2:3 erlazioa dute.\nJohn Daltonek (1766-1844) honela adierazi zuen, 1803an, proportzio anizkoitzen legea:\nBi elementu konposatu bat baino gehiago emateko elkarrekin konbina daitezkeenean, elementuetako baten kantitate finko batekin erreakzionatuko duten bestearen kantitateek beraien artean erlazio sinple bat beteko dute: 1:2, 1:3, 2:3… etab.\nAlderantzizko proportzioen legea edo Richterren legea\nJeremias Benjamin Richter (1762-1807) kimikari alemaniarrak lege hau zuzenean adierazi ez bazuen ere, haren izena jarri zaio. Izan ere, Richterrek, Lavoisierren metodo zientifikoari jarraituz, Daltonek bere legea proposatu baino 10 urte lehenago alderantzizko proportzioen legearen adibide baten berri eman zuen. Gramo bat oxigeno hidrogenoarekin, magnesioarekin, sufrearekin eta kloroarekin konbinatzen denean ura, magnesio oxidoa, sufre dioxidoa eta kloro monoxidoa emateko hurrenez hurren, bigarren osagai horietatik 0,126 g, 1,52 g, 1,00 g eta 4,43 g erabili behar dira. Aitzitik, magnesioa sufrearekin konbinatzerakoan 1,52:1 erlazioa betetzen da, eta kloroarekin erreakzionatzean, berriz, 1,52:4,43 erlazioa. Beraz, elementu jakin batekin (oxigenoarekin, kasu honetan) konbinatzen diren elementuen (magnesioa, sufrea, kloroa eta hidrogenoa, kasu honetan) lehenengo elementu horrekiko proportzioaren arabera zehaztuko da bigarren elementu horiek elkarrekin konbinatzean zer proportzio gordeko luketen. Beraz, Richterren legearen arabera:\nBi elementuk, A eta B, adibidez, beste elementu C delako baten kantitate berberarekin erreakzionatzen badute, A eta B elementuek elkarrekin erreakzionatzean bete beharko duten proportzioa C-rekin erreakzionatzean bete behar izan zuten bera izango da, edo kantitate horren anizkoitz sinplea, bestela.\nDaltonen teoria atomikoa\nPonderazio legeak esperimentu bidez frogatu ondoren, izadian lege horiek adierazitako ordena mantentzen zela ikusi zen. Elementu kantitate handiak edo txikiak konbinatu ahal izango dira, baina beti proportzio bera beteko dute konbinazio horietan. Erlazio aritmetiko hauek azaltzeko Daltonek bere teoria atomikoa proposatu zuen.\n1.- Elementuak atomoz osaturik daude, hots, partikula zatiezin eta puskaezinez.\n2.- Elementu jakin baten atomoak elkarren berdinak dira, bai masari dagokionez bai gainerako propietate edo tasunei dagokienez.\n3.- Bi edo elementu gehiago elkarrekin konbinatu eta konposatu bat osatzen dutenean, elementu horien atomoak zenbaki sinplezko proportzio batean konbinatuko dira. Elkarketatik sorturiko gaiaren osagaiak «atomo elkartuak» izango dira, eta konposatuan ere elkarren berdinak izango dira.\nDaltonen teoria atomikoa gaur egun bazterrera gelditu bada ere, bere garaian garrantzi handia izan zuen. Izan ere, ponderazio legeak azal zitzakeen, eta baita gai batzuen zenbait propietate ere, hala nola, gasen konprimagarritasuna, gaien dilatazio termikoa, egoera fisikoen aldaketa, etab. Dena dela, teoria haren bidez ezin zen azaldu gasen arteko konbinazioetan ikusitako bolumenen proportzioak.\n(1766-1844) John Dalton, ehule apal baten semea, Cumberland-en jaio zen, Ingalaterran. Bere herriskako eskolan hasi zen eta hainbeste aurreratu zuen denbora gutxian, ezen, hamabi urterako eskolako maisu bihurtu baitzen. Handik zazpi urtera eskolako zuzendari egin zuten. 1793an, Manchesterra joan zen bizitzera eta han bizi izandu zen geroztik. Matematika, fisika eta kimika irakasten zituen ikastetxe batean. Hala ere, obligazio horiek bere azterketa zientifikoak egiteko eragozpen zirela iritzi zionean, postua bertan behera utzi eta ikasle pribatuei matematika eta kimika irakasten hasi zen bere gastuei aurre egin ahal izateko. Ez zen ezkondu eta modu xume eta apalean bizi izandu zen beti, baita ospea izan zuenean ere. Lehen azterketa zientifikoak meteorologiaren alorrean garatu zituen eta bizi guztian izan zuen zaletasun hori: egunero jasotzen zituen tenperatura, presio barometriko edo plubiometria datuak. John Dalton izan zen koloreetarako itsutasuna deskribatu zuen lehenengoa, berak ere jasan baitzuen. Kuakero konbentzitua, Daltonek beti arropa xume eta ilunak jazten zituen. Horregatik, bere lagunak harriturik geratu ziren, 1832an, Gilen IV.a aurkeztu behar ziotela eta, janzkera eskarlataz azaldu zenean. Daltoni, ordea, gris iluna iruditu zitzaion eta kezka handirik gabe joan zen erregea ikustera.\n1803an formulatu zuen Daltonek atomoen teoria. Esan zuen, gai osatuak, elementu desberdinen atomoen konbinazioz eratzen direla, zenbaki txiki osoek definitutako proportzioetan, baina ez zuen metodo fidagarririk atomoen konbinazio erlazioak zehaztu ahal izateko. Egoera horretan, uste izan zuen, bi elementuz –A eta B– osatutako konposatu batean, gai osatuaren formulak ahalik eta bakunena izan behar zuela: AB. Horretan oinarriturik, eta euren artean konbinatzen ziren zenbait elementuren masa atomikoak kontuan hartuta, lehenengo masa atomiko erlatiboak kalkulatzeko gai izan zen. Hala ere, gai osatuen formulei buruzko haren usteak ez ziren beti zuzenak izan. Adibidez, uste zuen uraren formula HO zela eta beraz, bere taulako zenbait masa atomiko gaizki kalkulatuak zeuden. Izan ere, kimikariak ez ziren 1858 arte, molekulen formulak – eta ondorioz masa atomikoak– behar bezela zehazteko gauza izan. Hala eta guztiz ere, Daltoni aitortu beharra dago bera izan zela lehena atomoen teoriari oinarri kuantitaboa ematen, eta urrats hori funtsezkoa izan zen kimikak handik aurrera izan zuen garapen azkarra ulertzeko.\nBolumenen legea gasen arteko erreakzioetan\nGasekin lanean erosoagoa eta errazagoa da haien bolumena neurtzea, pisua neurtzea baino. Horrexegatik gasen arteko erreakzioetan bolumenen arteko proportzioak aztertu ziren. 1808an Joseph Louis Gay-Lussac kimikari eta fisikari frantsesak (1778-1850) lege enpiriko hauek proposatu zituen:\n1.- Edozein erreakzio kimikotan gas erreaktiboen bolumenek zenbaki sinplezko proportzioak beteko dituzte.\n2.- Erreakzio kimikoan sortutako produktuaren bolumenak eta gas erreaktiboen bolumenen baturak zenbaki sinplezko proportzio bat betetzen dute.\nDaltonen teoria atomikoaren bidez ezin dira emaitza hauek azaldu. Izan ere, teoria horren arabera, erreakzioan 3 litro baziren, erreakzio horretatik lorturiko emaitzak ere 3 litrokoa behar luke izan.\nErreakzio kimiko batean masa kontserbatzen den bitartean ez da gauza bera gertatuko bolumenarekin.\nAmadeo Avogadro (1776-1856) fisikariak —fisikako irakaslea Turingo unibertsitatean— emaitza horiek azaltzeko aukera ematen duen hipotesi bat proposatu zuen 1811. urtean: gasen osagaiak ez ziren atomo sinpleak, atomo sinpleen elkarketak baizik. Atomo talde horiei molekula esan zien. Presio eta tenperatura konstantean neurturiko zenbait gasen bolumenak berdinak baldin baziren, guztietan molekula kopuru bera egongo zen. Beraz, litro bat nitrogenotan eta litro bat oxigenotan edo litro bat amoniakotan beti molekula kopuru bera egongo da (baldin eta presio eta tenperatura berean badaude hiru gasak, noski). Beste era batera esanda, gas batek hartzen duen bolumena gas horren partikula kantitatearen araberakoa izango da, partikulen propietateak edozein direla ere.\n4 gas ezberdinen molekula kopuru berak beti bolumen bera beteko du\nZer gertatzen da, beraz, gasen arteko erreakzioetan? Gas arruntenak molekula diatomikoz osaturik daude (oxigenoa, nitrogenoa, hidrogenoa…), eta erreakzio bat gertatzen denean molekula horiek apurtu eta atomoak aske geratzen dira. Atomo horiek beste era batera konbinatuko dira gero eta molekula berriak sortuko dituzte. Ideia hauek ez zituzten onartu Avogadroren garaiko zientzilariek, aurrerakoiegiak baitziren. Baina berrogeita zazpi urte geroago Stanislao Cannizzaro (1826-1910) italiar kimikariak egiaztatu zuen hipotesi hau, gasen molekula masak neurtzeko metodoa proposatu zuenean.\nAdibidea. Litro bat nitrogenok 3 litro hidrogenorekin konbinatzean 2 litro amoniako ematen ditu. Nitrogenoaren molekulak diatomikoak direnez, litro bateko n molekulatan 2n atomo egongo dira eta hidrogenoaren kasuan berriz 3l x 2n = 6n (diatomikoak hauek eer). Amoniakoaren molekulak tetratomikoak dira beraz 2l x 4n = 8n. Hasierako atomo kopurua 2n + 6n izango da, eta bukaerakoa 8n. Atomo kopuruak bere horretan iraun du erreakzioan zehar, beraz, Lavoisierren legea bete da.\nHidrogeno eta kloro gasen molekulak diatomikoak izan behar dute\nEstekiometria erreakzio kimikoetan parte hartzen duten gaien masak eta bolumenak kalkulatzeko metodoa da (grekeraz stoicheion = lehengaia; metron = neurketa).\nMasaren eta bolumenaren kalkuluak errazteko pisu atomiko erlatiboak erabiltzen dira; hau da, elementu jakin baten pisu atomikoa oinarri harturik kalkulatzen dira gainerakoenak. Hasieran Daltonek, hidrogeno atomoaren masa hitzarmenez 1 zela eta, elementu hori oinarri hartzea proposatu zuen. Gaur egun, ordea, jada ez da hidrogenoa erabiltzen oinarri gisa, karbono atomo jakin bat baizik, karbono 12 esaten zaiona hain zuzen (ik. isotopoak), baina kalkuluak antzekoak dira. Atomo masak hain txikiak izanik, gure banako edo unitate sistema arruntak erabiliz gero oso balio txikiak izango genituzke, horrexegatik atomo masen unitatea (AMU) erabiltzen da. Banako hori hitzarmenez isotopoaren pisuaren hamabirena da. Horrela, adibidez, karbonoaren atomo masa 12 amu izango da, hidrogenoarena 1 amu, oxigenoarena 16 amu etab.\nDena dela, erreakzio kimikoetan kalkuluak egiterakoan, ez da eroso izango amu banako edo unitateak erabiltzea eta horren ordez MOL kontzeptua erabiliko da. Karbonoaren 12 gramotan, hidrogenozko gramo batean edo oxigenoaren 16 gramotan atomo kopuru bera dago. Kopuru hori da, eta Avogadroren omenez Avogadroren zenbakia esaten zaio. Zenbaki honek asko errazten ditu kalkulu kimikoak. Definizioz, edozer gauzaren mol bat zera da:\nSubstantzia ezbedinen mol bana. Ezkerrean, etanola; erdian, zinka eta, eskuinean, ura\ngauza horren partikula dituen substantzia kantitatea. Horrela, mol bat karbono 12 gramo karbono badira, mol bat zigarro zigarro dituen tabako kopurua izango litzateke, etab. Aipatu beharra dago zehaztu egin behar dela zertaz ari garen: mol esaterakoan, mol bat atomo, mol bat partikula, mol bat molekula…\nBestalde, erreakzio kimikoetan kalkuluak egiteko ikurrak erabiltzen dira elementuak izendatzeko (adibidez hidrogenoa H, oxigenoa O,....), eta substantzia bakoitzaren molekulak zenbat atomoz osaturik dauden adierazten da (adibidez hidrogeno diatomikoa , amoniakoa Erreakzioan sarraraziko diren gaiak, hots, erreaktiboak, ezkerraldean idazten dira, eta ematen dituzten produktuak eskuinaldean; bien artean gezi bat jartzen da eskuinaldera begira. Ponderazio legeak betetzen direla kontuan izanik, gramo, litro edo beste banako erraz batzuk erabiliz egin ahal izango dira kalkuluak.\nMasen espektrometroa: atomoen masa neurtzeko gaur erabiltzen den tresna\nGasen dentsitatea: pisu molekularra neurtzen\nGasen dentsitatea presioaren eta tenperaturaren araberakoa da (gogoan izan presioak eta tenperaturak gasen bolumenean duten eragina, Boyle eta Gay-Lussacen legeak). Horregatik, dentsitateak konparatu ahal izateko, zein baldintzatan neurtu diren adierazi behar da. Gasen ekuazio ideala erabiliz baldintza jakin batzuetan lorturiko dentsitatea beste edozein baldintzatara pasa daiteke, eta horren arabera, baldintza normalak 0 °C eta 1 atm direla finkatu da hitzarmenez. Dentsitatearekin zerikusia duen beste magnitude bat bolumen molarra da, gasaren mol batek hartzen duen bolumena, alegia. Hori ere zein baldintzatan neurtu den adierazi behar da. Ondoko taula honetan ikus daitekeenez, gas gehienen bolumen molarra, baldintza normaletan (b.n.), 22.4 l inguru da. Hori da gas idealaren bolumen molarra.\nGas bat presio eta tenperatura baldintza jakinetan pisatuz gero, erraz kalkula daiteke duen pisu molekularra, baldin eta baldintza normaletan bolumen molarra 22.4 l dela onartzen bada. Kalkulu horrek berdin balio du isurkari hegaskorrentzat. Pisu molekularra kalkulatu nahi den isurkariaren irakite puntua 100 °C-tik azpikoa bada, Dumasen metodoa erabil daiteke. Isurkaria matraz batean jarri ondoren (matraza aldez aurretik, hutsik, pisatu behar da), ur irakinetan murgiltzen da; barruko isurkaria lurrintzentzen hasiko da, eta lurrina matrazetik ateratzen. Isurkari guztia lurrindu ondoren, matraza lurrinaz betea egongo da, 100 °C-ko tenperaturan. Gero, matraza uretatik atera, bat-batean hoztu, eta pisatu egiten da. Matrazak hutsik zenbat pisatzen duen badakigunez, erraz kalkula daiteke zenbait pisatzen duen matraz barnean kondentsatuta gelditu den isurkariak (edo 100 °C-tan lurrindurik zegoen gai horrek). Honela bada, 100 °C-tan eta atmosfera baten presioan, lurrinaren pisua kalkulatu da, eta horren arabera kalkula daiteke pisu molekularra.\nPisatu nahi den isurkariaren irakite puntua 100 °C-tik gorakoa bada, ura ez beste isurkari batean murgildu beharko da.\nAtomoak nukleo batez eta zenbait elektroiz osaturik daude. Atomoen nukleoak aldagaitzak dira erreakzio kimiko arruntetan, baina erreakzio nuklearretan, ordea, aldaketak gertatzen dira atomo nukleoaren barruan. Erreakzio nuklear ezagunenak ondorio kaltegarriak dituztenak dira, baina erreakzio nuklear asko eta asko onuragarriak dira bizitzarako: hala nola, adibidez, elektrizitatea sortzeko erabilitzen diren erreakzio nuklearrak, medikuntzan diagnosia egiteko erabiltzen direnak, zenbait eritasunen terapian erabiltzen direnak, eta abar. Nukleo batzuk ezegonkorrak dira, eta berez bilakazen dira beste nukleo batzuetan, elektroiak, positroiak edo beste partikula batzuk askatuz a partikulak askatuz, adibidez). Nukleo horiek nukleo erradiaktiboak dira. Baina nukleo ezegonkorrak ez ezik nukleo egonkorrak ere ezegonkor edo erradiaktibo bihur daitezke, partikula jakin batzuekin bonbardatuz gero a partikulekin, neutroiekin). Elementu bat ezagutzeko bere atomo zenbakia jakin behar da, hots, bere elektroi edo protoi kopurua, baina badira elementu batzuk atomo zenbaki (Z) berbera baina masa zenbaki (A) desberdina dutenak, hau da, neutroi kopuru desberdina dutenak. Elementu horiek elementu isotopoak dira. Elementu baten isotopo batzuk egonkorrak diren bezala, beste batzuk erradiaktiboak izan daitezke. Elementu erradiaktibo batek erreakzio nuklear batean parte hartzen duenean, hainbat partikula klase aska daitezke, a partikulak (izan, heliozko nukleoak dira, baina lehengo izenari eutsi zaio ohituraz), elektroiak (ß partikulak hasiera batean), positroiak (elektroiaren masa bera duen partikula, karga positiboduna)...\nAdidibidez, uranioren isotopo 238 U desintegratu egiten da 234 Th bihurtuz; hau elementu erradiaktiboa da oraindik, eta 234 Pa bihurtuz desintegratzen da; Paladio atomo hori ere erradiaktiboa da, eta desintegratu egiten da, 234 U bihurtuz. Desintegrazio kate horiei sail erradiaktibo derizte: 238 U isotopoa, adibidez, 206 Pb isotopo egonkorra bihurtzen da 14 erreakzio nuklearren ondoren. Nukleo erradiaktibo guztiak ez dira ordea abiadura berdinean desintegratzen, baina laginbaten desintegrazio abiadura laginean diren nukleo erradiaktiboen kantitatearen araberakoa izaten da, eta beraz, denbora igaro ahala txikiagotzen da (isotopo erradiaktiboak desagertu ahala). Abiadurarekin zerikusia duen parametro interesgarri bat erdidesintegrazio denbora da. Denbora horrek elementu ezegonkor batek bere intentsitate erradiaktiboaren erdia galtzeko behar den denbora adierazten du, hain zuzen ere. Nukleo batzuetatik besteetara asko aldatzen da parametro hau. Adibidez: 238 U uranio isotopoaren erdidesintegrazio denbora 4,5.10 9 urte da, 222 Ra radon isotopoarena, 3,8 egun, 25 Na sodio isotopoarena, minutu bat.\nDesintegrazio erradiaktiboa antzinako gauzakien adina zehazteko erabiltzen da, besteak beste, hau da, fosil, harkaitz edo beste edozein objekturen adina jakiteko. Harrien adina jakiteko, adibidez, 238 U erabili ohi da. Adina jakin nahi den harriaren lagin batean 206 Pb eta 238 U kopuruak neurtzen dira. 238 Uranioaren erdidesintegrazio denbora ezaguturik, 238 U isotopo hori noiztik ari den desintegratzen jakin daiteke, eta hala, desintegrazio hori harria sortu zen unetik beretik gertatzen ari dela onarturik, harria noiz sortu zen jakin daiteke. Metodo hori erabiliz adina kalkulatu zaion lurreko harririk zaharrena orain dela 3.600 milioi urtekoa da. Adina kalkulatzeko beste metodo erradiokimiko bat karbonoaren isotopo 14 C erabiliz egiten dena da. Karbonoaren isotopo hori eguratsean eratzen da izpi kosmikoek nitrogenoa bonbardeatzean. 14 C karbonoaren desintegrazio eta eratze abiadurak konstanteak direnez, gai horren kantitate txiki baina iraunkor bat dago eguratsean, 14 CO2 eran. Landareek CO2 hartzen dute eguratsetik karbohidratoak osatzeko fotosintesian. Beraz, landare eta animalia guztiek dute 14 C kantitate txiki bat ehunetan eta hezurretan. Izaki batek, hiltzen denean, ez du berriz 14 C gehiago barneratzen, eta, beraz, izaki horren karbono kontzentrazioa urritzen hasten da. Hala, beraz, bizirik egondako edozein izakitan 14 C kantitatea neurtuz gero, izakiak hilik zenbat denbora daraman kalkula daiteke.


Ander Ucelay da Enkarterri-Ezkerraldeako Bertsolari Txapelduna — Bertsozale Elkartea\nAnder Ucelay da Enkarterri-Ezkerraldeako Bertsolari Txapelduna\nBizkaiko Eskualdeetako Txapelketak aurrera doaz: Busturialdean 3 kanporaketa eta gero definituta geratu da martxoaren 17ko finala, Uribe Kostako Txapelketa gaur hasiko da Erandion, Uribe Butroeko Txapelketa zapatuan ospatuko da Derion, eta Enkarterri-Ezkerraldeak, egun osoko jaia eta gero, badu bere txapelduna; Ander Ucelay Aristi\nPasadan zapatuan egun osoko jaia ospatu zuten Portugaletan Enkarterri-Ezkerraldea eskualdekoek. Goizean hiru kanporaketa egin zituzten, tabernaz-taberna, 30 laguneko taldeak lagunduta, giro ederrean:\nEgun osoan zehar, Asier Ibaibarriaga eta Beñat Vidal ibili ziren epaile beharretan.\nMerkatuan bazkaldu ostean, 17:00etan, finala jokatu zuten,50 lagun ikusle zirelarik. Eskualdeko 218ko Bertsolari Txapelduna, puntu gehien batuta: Ander Ucelay izan zen, eta publikoaren saria Nuria Cortadarentzat izan zen.\nGaur hasiko da Uribe Kostako Bertsolari Txapelketa. Gaur, martxoak 19, 3 kanporaketa jokatuko dituzte, Erandioko Goiko tabernan, 19:00etan hasita. Martxoaren 16an, datorren barikuan, beste 3 kanporaketa jokatuko dituzte Algortako Saniko tabernan hasita. Eta finala martxoaren 24an izango da Sopelan. 24 bertsolarik hartuko dute parte eskualdeko txapelketan\nZapatuan, Uribe Butroeko Bertsolari Txapelketa jokatuko da Derion. 18:00etan izango da lehenengo kanporaketa Mitxi tabernan, eta 19:00etan bigarrena Txapas tabernan. afaria eta finala Bestorrene txokoan izango dira. Uribe Butroeko Txapelketan 10 bertsolarik hartuko dute parte.\nBusturialdeko Bertsolari Txapelketan, 3 kanporaketa jokatu dira orain arte, eta pasadan asteburuan jokatutako kanporaketarekin erabakita geratu da, martxoaren 17an Gernika-Lumoko Astran jokatuko den finala.


Erabili dagigun whatsappa era egokian\nAurrerapenak gizartearen zerbitzura egon behar dira eta beronengan eragin positibo bat izan beharko leukee. Horrela da teknologia barrien kasuan eta horrela beraz, whatsapp bezalako aplikazioen kasuan.\nGure ikasleen konpetentzi digitalak, ez dau suposatzen euren eskuetara daukezan gailu desberdinak manejatzen jakitea bakarrik, honeen erabilera egoki bat egitea ere konpetentzi honen barne ulertzen da eta zentzu horretan euren edota bessteen identidade digitalarengan eragina izango daben jarrerei arreta berezia eskeini behar deutsie.\nZentzu berean, gurasook, gure eskura daukagun aurrerapen bat daukagu eta guregan dago inguruneagaz harreman positibo bat eragin daikean erabilera bat egitea eta gure jokabideagaz seme-alaben garapen pertsonalarengan ere eragin positibo bat izatea.\nGure esku dago eta nola ez, arlo honetan ere gure seme-alabentzako jarrera eredu bihurtzen gara. Erantzunkizuna, ez da makala beraz. Gurea dogu aukera.\nIldo honetatik artikulu interesgarri bat irakurri daikezu beherago.\nEra berean, orain dala egun batzuk gure blogean ataratako beste artikulu bat ere irakurri daikezu.


20 urteotako gertakari nagusiak, 20 albistetan - Debagoiena - Goiena.eus\n20 urteotako gertakari nagusiak, 20 albistetan\nImanol Beloki 2020-07-03 16:45\nGoienak 20 urte bete ditu, eta, urteurrenaren aitzakian, '20 urte, 20 albiste' erreportaje-sorta izango da Goiena telebistan ikusgai eta 'Puntua' aldizkarian irakurgai, gaurtik hasita. 23:00etan emitituko da lehenengo saioa, Maider Undaren gainekoa.\nGaurtik hasita, Goienaren 20. urteurrenaren bueltan, Debagoienean mugarri izan diren gertaerak edo nabarmendu diren gaiak ekarriko dituzte Puntua aldizkariak eta Goiena telebistak, erreportaje formatuan. Orduko argazkien, irudien eta protagonisten ahotsekin eta gaur egun jasotako adierazpenekin.\nAbenduaren 18ra arte, astero, erreportaje bana argitaratuko da. 20, guztira, 2000tik gaur egunera arteko gertakari nagusiak kontatzeko. Erreportaje horien lanketa Xabi Urtzelai eta Julen Iriondo kazetariek egingo dute, astero, gai bat jorratuz bakoitzak. Hala, Goiena: 20 urte, 20 albiste erreportaje-sortari hasiera emateko, Maider Unda Oletako kirolariak borroka librean egindako ibilbidea jasoko du estreinakoak.\nEneko Azkarate Goienako eduki arduradunak erreportaje-sorta egitearen helburua zein den adierazi du: "Goienak 20 urte bete dituela gogora ekartzea, eta, hedabide bat garenez, denon memorian geratu diren albiste horiek gogora ekartzea du helburu Goiena: 20 urte, 20 albiste erreportaje-sortak. Batetik, bere momentuan, arrazoi ezberdinengatik albiste izan zirelako, eta, bestetik, nolabait Debagoienean eragina izan zutelako. Hala ere, aukeraketa bat egitea izan da zailena; dokumentazio lan handia eskatzen du, buruari eragin behar zaio, eta, zenbait gai aukeratuta ditugun arren, aukeraketa prozesuan ari gara, erabat ixteke".\nMaider Unda borrokalaria\nMaider Unda, brontzezko emakumea izenpean, gaur estreinatuko da Puntua aldizkarian lehenengo erreportajea, eta telebistan 23:00etan emitituko da lehen saioa. Borroka librean Oletako kirolariak egindako ibilbidea jasoko du estreinakoak, hainbat protagonistaren ahotik. 2012ko abuztuaren 9an, brontzezko domina irabazi zuen Londreseko Olinpiar Jokoetan, eta, hortik abiatuta, berarekin eta bere inguruan eta alboan egon ziren hainbaten testigantzak jaso dira. Besteak beste, Luis Cresporenak, Maider Undaren entrenatzailearenak; eta Uxue Zatikarenak, Basqueteam-eko kirol teknikariarenak. Garai bateko kontakizunak gaur egunetik ikusita jasoko dira, artxiboko argazkiekin eta irudiekin lagunduta.\nHurrengo erreportajea datorren egubakoitzean argitaratuko da, bailaran izan diren hirigintza aldaketen bueltakoa izango dena. Horrekin batera, Eibar-Gasteiz autobidea, Fagor Etxetresnen erorketa eta Isaias Carrascoren hilketa izango dira jorratuko diren gaietako batzuk.


Gutxieneko Diru-sarreraren tramitazioa — Soraluzeko Udala\nGutxieneko Diru-sarreraren tramitazioa\nLanbidek SMS bidezko kanpaina abiatu du RGIa jasotzen duten eta Bizitzeko Gutxieneko Dirusarrera jasotzeko eskubidea izan dezaketen herritarrei tramitazioa errazteko helburuarekin.\nPasa den irailean Espainiako eta Euskadiko gobernuek akordioa sinatu zuten Bizitzeko Gutxieneko Diru-sarrera (BGDS) kudeatzeko. Akordioak lan tekniko handia eskatu du hurrengo hilabeteetan, Gizarte Segurantzako Institutu Nazionalaren (GSIN) eta foru-ogasunen datuak zein irizpideak bateratu ahal izateko.\nLanbidek, organo kudeatzaile den aldetik, Diru sarrerak Bermatzeko Errenta (DSBE) jasotzen duten pertsonei baimena eskatu behar die, bere esku dituen datuak GSINera bidali ahal izateko; izan ere, erakunde horrexek du BGDS aitortzeko eskumena.\nIzapide hori ahalik eta gehien errazte aldera, Lanbidek komunikazio kanpaina pertsonalizatua jarri du abian. Kanpainaren bidez, Lanbidek SMSa bidali die DSBE jasotzen duten eta, aldi berean, BGDS jasotzeko eskubidea izan dezaketen 42.724 onuraduni. Aipatu mezuan interesdunari ez zaio inolako daturik eskatzen; aitzitik, zuzeneko sarbide baten bidez, mezua jaso duenak zehaztu beharko du ea baimenik ematen dion Lanbideri bere datuak GSINera bidaltzeko.


Presoen askatasuna aldarrikatu dute - Altsasu - Guaixe.eus\nPresoen askatasuna aldarrikatu dute\nGuaixe 2016-11-15 20:44\nUdalak bihar ezohiko batzarra eginen du eta hura egin bitartean udaletxe parean kontzentratzera deitu dute.\nSei altsasuarren espetxeratzeak atzo baino mobilizazio handiagoa eragin du eta haien askatasuna 2.500 pertsonatik gora eskatu dute gaur egin den manifestazioan. Presoen askatasuna eskatzen zuen pankarta haien senideek eraman dute. Manifestazioaren bukaeran jakinarazi dutenez, atxilotutako guztiak eta euren borondatez deklaratzera deitu zituzten guztiak taldeko identifikazio-saiora deitu dituzte. Hori dela eta, auzipetutako guztiei “elkartasuna eta babesa azaltzeko” goizaldeko 5:00etan Madrilerantz autobusa aterako da.\nManifestazioaren bukaeran herritarrei eskatu zaie: “mobilizatzeko, kalera ateratzeko, gertakari bidegabe hau lagun artean, lantokian… salatzeko. Bidegabekeria kontatu, hor ditugun guztiak, kalera ateratzea lortu behar dugu, bai ala bai”. Aldi berean, “esaten dute gorrotoak mugitzen gaituela. Guk duguna gure lagunekiko maitasun eta elkartasun handia da. Goazen barruan ditugun sentimenduak ateratzera eta, denon artean, goazen lan egitera kalera ateratzeko”.\nLarunbatean, 12:00etan, Iortia kultur gunea parean prentsaurrekoa eginen da. Prentsaurreko masiboa izatea nahi dute eta, horregatik, hartan parte hartzeko deialdia egin dute. Prentsaurreko horretan azaroaren 27an, larunbatean, 17:00etan eginen den manifestazio isilerako deia eginen da. Honako leloa izanen du: Atxilotuak askatu. Muntaia polizialik ez. Utzi bakean Altsasu.


Euskararen alde 'Klika' egitera gonbidatuko du 21. Korrikak | El Diario Vasco\nSociedadEuskararen alde 'Klika' egitera gonbidatuko du 21. Korrikak\nEuskararen alde 'Klika' egitera gonbidatuko du 21. Korrikak\nDonostiako San Telmo museoan egin den aurkezpeneko argazkia. / USOZ\nGares eta Gasteiz lotuko ditu 2019ko apirilaren 4tik 14ra,«euskararen aldeko hautua egiteko eta euskararen aroarekin bat egiteko deia» zabalduz\nMiércoles, 7 noviembre 2018, 12:38\nAEK-k antolatuta, Euskal Herri osoa zeharkatuko du Korrikak 2019ko apirilaren 4tik 14ra bitartean. 'Klika' da hautatutako leloa: euskararen aldeko hautua egiteko eta euskararen aroarekin bat egiteko deia. Txillardegi omenduko dute edizio honetan, kulturan, euskalgintzan, pentsamenduan... ekarri zuen aldaketa aintzat hartuta\nKorrikaren 21. edizioa aurkeztu dute AEK eta Korrikaren arduradunek Donostiako San Telmo museoan egindako agerraldian. 2019ko apirilaren 4tik 14ra bitartean, Euskal Herri osoan barrena ibiliko da euskararen aldeko lasterketa, Gares abiapuntu eta Gasteiz helmuga hartuta. Gasteizen bertan jakingo da Korrikaren sekreturik handienetakoa: lekuko barruan milaka kilometro egin dituen mezuaren egilea.\nAEKren koordinatzaile nagusi Mertxe Mugikaren esanetan, Korrikak hasierako helburu bikoitzari eusten dio: babes ekonomikoa lortzea eta euskararen aldekotasuna sustatzea. Ildo horretan, euskaltegiei bideratzen zaizkien baliabideak oraindik «ez nahikoak» direla esan du Mugikak, aurrerapausoak izan direla aitortu badu ere. Helduek euskara doan ikasteko aukera izan dezaten bideak zabaltzea aldarrikatu du.\nHiztunen aktibazioaz ere mintzatu da Mugika: «Ezinbestekoa da helduen espazioek euskaraz funtzionatzea». AEKren helburua euskaraz bizitzea izanik, erronka globaltzat hartzen dute, eta horretan ari dira hasi berri den ikasturtean. Euskaraldia ariketa soziala ere gogoan izan du: «Zinez sinesten dugu euskaltegietan, mintzapraktika egitasmoetan, enpresetan normalizazio planak dituzten langileen artean, milaka eta milaka ahobizi eta belarriprest aterako direla». Zeregin horretarako, erritmoak azkartzea eta aliantza estrategikoak egitea giltzarriak direla adierazi du.\nSe estudian los recursos a la sentencia que condenó a La Manada El Papa denuncia que el hambre existe debido a las «exigencias del mercado»


Atal honetan, bideoipuin batzuen adibideak emango dira eta hauek orokorrean nola erabili daitezkeen azalduko da. Egia da, ipuinak edota gertaerak kontatzen diren bideo guztiek ez digutela azkeneko hausnarketa edo eztabaida bat sortzeko aukera ematen. Baina hain indartsuak diren ikus-entzunezko baliabide hauei ahalik eta probetxu gehien ateratzen ikasi behar dugu.\nBideoipuinak interesgarriak dira ikasleen ahozkotasuna eta entzumena lantzeko. Izan ere, komunikazio gaitasuna hobetzeko entzumena lantzea ezinbestekoa da. Ikasleek, hitz egiten ikasi behar duten moduan, entzutea eta entzuten duten hori ulertzea ezinbestekoa da. Azken finean, ahots desberdinetara ohitu behar dutelako belarria.\nNola erabili ahozkoa lantzeko?\nEsan bezala, bideoipuin bakoitza aztertu behar da eta horren arabera moldatu behar dugu gure irakasteko modua. Izan ere, bideo bakoitzak aukera desberdinak eskainiko dizkigu ikasleekin ahozkoa lantzeko. Horregatik, daukagun materiala aurrez aldetik prestatu eta ahozko gaitasuna nola landuko dugun pentsatu behar dugu.\nBideoak aitzakia ezin hobea dira elkarrizketei hasiera emateko. Hori dela eta, jarriko dugun bideo zerekin lotuko dugun edo zeri buruz hitz egiteko erabiliko dugun pentsatu behar dugu. Hori da hain zuzen ere, ahozkoa lantzeko erabiliko dugun estrategia.\nBideoen atalean azaltzen den moduan, beste aukera bat bideoipuinak guri interesatzen zaigun momentuan gelditu eta galderak planteatzea izan daiteke: zer gertatu da?, zer gertatuko da?, zer ulertu duzue?, ondo iruditzen zaizue egin duena?, zer egingo zenuke protagonista izango bazina?… bezalako galderak. Baina batzuetan ez da komeni bideoak gelditzea istorioaren xarma apurtzen dugulako.\nBeste bideo batzuk, gure gizarteari eta kulturari buruz hitz egiteko aukera emango digute. Gure errealitateari buruz hausnartuz eta beste kultura batzuekin konparatuz. Antzinako gizarteak aztertu eta egoera desberdinei buruz ikasleei pentsarazteko.\nBideo bakoitza desberdina da. Hauek ahozkoa lantzeko nola erabili behar diren esaten duenik ez dago. Beraz, irakaslearen esku dago bere egunerokotasunean ikus-entzunezko baliabideak nola erabili nahi dituen erabakitzea.\nJarraian bideoipuinak euskaraz ikusteko aukera eskaintzen dituzten orrialde desberdinen estekak eransten dira:\n1. ziklorako bideoipuinak\nSarean aurkitutako beste batzuk\nHona hemen bideoipuin batzuen adibideak:


Realeko zaleak jipoitu zituen atzo Espainiako Poliziak Vila-realen | Kirola | Berria\nRealeko hainbat zale egurtu egin zituen atzo Espainiako Poliziak Vila-realen, eta hainbat zauritu zituzten. Ospitalera eraman behar izan zituzten batzuk. Poliziak hiru lagun atxilotu zituen. Bultzada taldeko zaleak eta senide batzuk (haurrak barne) Realaren partida ikustera joan ziren, eta, taberna baten kanpoaldean zeudela, Polizia azaldu zen. Noticias de Gipuzkoa egunkariak eman du albistearen berri, bertan zeuden zale batzuek emandako informazioarekin. Horiek esandakoaren arabera, gertakariak partida hasi baino ordu batzuk lehenago izan ziren. Lasai zeuden zerbait hartzen, eta Polizia azaldu zen. Gero eta gehiago gerturatzen zitzaizkiela kontatu dute, eta «mehatxatuta» sentitu zirela. Hori ikusirik, bidaiaren antolatzaileak identifikatu egin ziren Poliziaren aurrean, jarrera onarekin.\n— Andoni Otxotorena (@andoniotxo_) May 15, 2022\nPoliziaren erantzunak «harritu» egin zituen Realeko zaleak: «Joan zaitezte popatik hartzera». Horregatik, zale batek azalpenak eskatu zizkion Poliziari, eta segituan oldartu zitzaizkien hango zaleei, haurrak barne. Geroago, kale estu batean, berriz jo zuen Poliziak zaleen aurka. «Inguratuta» geunden, esan dute zaleek. Tentsio handiko uneak bizi izan ziren, eta, besteak beste, hau ere esan zieten poliziek: «Euskaldun putak, orain ez duzue hainbeste potrorik». Bideo batzuetan ikusten da nola jipoitzen dituzten lurrean dauden hainbat zale; haurrak ihes egiten ere ikusten dira.


Bizkaikoak kudeatzen dituen Bizkaiko Foru Aldundiko museo, gune eta interpretazio zentruek, lurraldeko historia eta kultura azaltzen digute.\nAstero zabaltzen dugun buletinaren bitartez publiko guztiei moldatutako era askotako edukiak eskaintzen dizkizugu.\nEspero dugu hemen duzun adibidea txiki hau gustoko izatea.\nBeti ere, museo bakoitzeko lantalde profesionalek Bizkaiko ondare kulturalaren ezagutza hurbiltzeko asmoa izaten dute. Laster arte!\nInformazio gehiago: www.bizkaikoa.bizkaia.eus


IRAES21 ikasleak: 2013.09\nIRAES 21 IKASLEAK 2013-14 IKASTURTEA MARTXAN\n2013-14 IKASTURTEA MARTXAN\n1. lana: IRAES Taldea osatzea. Gure proposamena: 4-6 ikasle talde bat osatzea IRAES 21 IKASLEAK sareko lanen jarraipena eta ikastetxearen parte hartzea burutzeko. Taldea osatu eta gero, ikasle partaide bakoitzak posta elektroniko bat iraes21ikasleak -a bildua- gmail.com e-helbidera bidaliko du ikastetxea, ikas maila eta izen-abizen datuekin.\nEgilea: IRAES 21 ikasleak ordua: 13:51 iruzkinik ez:\nEgibide-Jesus Obrero: IV Euskal Confint\nKaixo, Jose Manu:\nNik ere oso ondo pasatu nuen egun hartan Madariagako Dorretxean. Naiz eta zuek (irakasleak) esan gugandik ikasi zenuetela, ez da egia. Guk (ikasleak) ez bagenu ikastolan ikasi zuengandik, ez genuen jarrera hau izango. Esperientzia oso polita izan zen, baina ez nago zurekin gauza batean: zuek ez bazenuten gu zuzendu, ez genuen ia ezer egingo. Konfesatu behar dizut nik ere akreditazioa daramala, eta errepikatzeko gogoa dut. Eskerrik asko denarengatik.\nEgilea: JoseManu ordua: 13:48 iruzkinik ez:


Bilbo Hiria irratia | Archive | Irratia.com\nAzkenak\tPOTTO: Bertsolari Txapelketak\nSOINUGELA: Nelson Mandela, Txorian Neguan, Billy Bragg, McGarrigle ahizpak…\nIBAIZABAL: Arabako Kronika\nIRRATIA.COM 180.#: Delorean @ irratia.com\nData: 2010/05/17\tin Entzungai (podcast), Irratia.com\tDelorean taldeak Subiza diskoa plazaratu berri du, eta aspaldi honetan nazioartean jo eta bira dabiltza, batetik bestera. Ekhi Lopetegi, abeslari eta baxujolea gure artean izan da. Kantuen sorkuntza eta grabaketa prozesua, disko hau, taldearen ibilbidea, hurrengo proiektuak eta beste xehetasun batzuk kontatu dizkigu zarauztarrak.\nIRRATIA.COM 179#: Joanes eta Apaolaza kronika grafiko batean\nData: 2010/05/10\tin Entzungai (podcast), Irratia.com\tIhes Ederra liburuaren egileak, sortzaileak hurbildu dira Bilbo Hiria irratiko estudiora. Joanes Apaolaza sortu zuten egileak, Luther Blisset euskaldun bat, Baionatik Gasteizera edo Iruñeatik Bilbora joan etorrian dabilen grafitilari bat, ekintzaile bat, artista edo sortzaile bat. Kritikoa eta irudimen handikoa.\nIRATIA.COM 178 # : Iparraldea 21 ezagutzeko parada\nData: 2010/04/26\tin Entzungai (podcast), Irratia.com\tPiperpolis eta irratia.com elkarrekin\nirratia.com #177: EHZ, Heletan bigarrenez\nData: 2010/04/19\tin Entzungai (podcast), Irratia.com\tEuskal Herria Zuzenean jaialdia aurten uztailaren 2tik 4ra izango dugu Heletan. Iaz lekuz aldatu zen EHZ, Xiberoko barnealdetik kostaldera hurbilduta baina guztiz barnealdea utzi gabe. Heletako hautua arrakastatsua suertatu zen iaz, eta aurten bigarrenez bertan izango da jaialdia. Antolaketan dabilen Izarne Molinak eman digu aurtengo programazioaren berri eta iazko esperientziaren bilana egin dugu berarekin. Urtero bezala, musika emanaldiak izango dira erakargarri nagusiak: Rachid Taha, Gojira, Gose, Balkan Beat Box, Berri Txarrak… Baina festibala eta EHZ elkartea bera ezaugarritzen duten izaerak eta jarrerek argi uzten dute festibal komertziala baino, proiektu engaiatua dela Ipar Euskal Herriaren aitzinamenduan.\nIRRATIA.COM #176: Egunkaria libre! eta Aiora Kintanarekin sorkuntzaz berbetan\nData: 2010/04/12\tin Entzungai (podcast), Irratia.com\t#Egunkaria libre! Sententzia plazaratu den egun berean egin dugu saioa. Eta zuzeneko konexioa egin dugu Martin Ugalde parkeko ekitaldiarekin. Gogoratu ditugu azken zazpi urteotan Egunkariaren alde egin ditugun saio, elkarrizketak, bideoak, ekimenak oro… Egunkaria eta libre etiketak gainera, sarean erabilienetakoak izan dira gaurkoan, gure inguruan zein eremu zabalagoan.\nEzagutzen dugu aspalditik, baina beraiekin berba egiteko gogo itzela genuen gainera. #Aiora Kintana elkarrizketatu dugu gero. Artista, sortzailea, komunikatzaile ona… Software librea eta webgunean iaioa eta batez ere hizlari ona iruditu zaigu. Sorkuntzaz, sareaz, teknologia berriez, generoaz, arteaz, Internet eta sare sozialak hartu ditugu hizpide. Elkarrizketa interesgarria izan da, baikorra eta emankorra duda barik. Aiora Kintanaren webguneaz berbetan hasi eta bere azken kultur proiektuari buruz mintzatu zaigu amaieran. isuriarte.com\nIRRATIA.COM #175: Gaeltacht 2.0 #lnag10\nData: 2010/03/22\tin Entzungai (podcast), Irratia.com\tIrlandar bat Euskal Herrian eta euskaldun bat Irlandan. Biak batu ditugu irratian. Irlandan eta Euskal Herrian entzun daitekeen podcast bat egin dugu. Munduan zabalduko dugun mezu bat. Gaelikoak kezkatzen gaituelako jarri gara Rith (gaelikoaren aldeko korrika Irlandan) laisterketari begira. Gaelikoaren 2.0 aroan gaudela esan dezakegu orain. Arturo Villanueva eta David Henderson mintzatu zaizkigu Belfast eta Arrietatik. Irlanda, teknologia berriak, garapena, hizkuntza eta…. musika apur bat.\nIRRATIA.COM 174#: Elkano Browning Cream eta irlandar doinuak\nData: 2010/03/15\tin Entzungai (podcast), Irratia.com\t* Elkano Browning Cream taldea ezagutzen dugu aspalditik, baina beraiekin berba egiteko gogo itzela genuen gainera. Zuzenean ikusteko ere ez dugu aukera askorik izan orain arte. Bigarren lana plazaratu berri dutela eta, hiru astetan 15 bat kontzertu emango dituzte, hemen eta han. Azkena apirilaren 4an Bilboko kafe antzokian. Bartzelonara jo dugu Mikel Azpiroz (hammond eta pianojolea) musikariarekin berba egiteko. Entsaio batzuk egin, eta bertako jazz club batean abiatuko dute lan berria aurkezteko bira. Musikaz, munduaz, musikaren munduaz hitz egin dugu.\n* Irlandako doinuak, korrika eta gaelikoa 2.0 aroan jorratu ditugu gero. #lnag10 etiketa ikusgai egon da asteon sare sozialetan, Belfasten hasi zen rith 2010 Galwayn bukatuko da datorren martxoaren 17an, eta Sant Patrick eguna mundu osoko irlandarrek ospatuko dute. Euskal Herrian ere, badu oihartzuna festa honek, eta Bilboko kafe antzokian Erlea literatura aldizkaria aurkezteaz gain, Bizardunak taldeak kontzertua eskainiko du. Guk hori eta musika gehiago ere entzun dugu saio honetan.\nIRRATIA.COM 173# : Ikusentzunezkoen koloretako iraultza\nData: 2010/03/08\tin Entzungai (podcast), Irratia.com\tIkusentzunezkoak eta sarea hartu ditugu hizpide. Telebista, bideoak, Internet, webtv… ohikoak bilakatzen ari zaizkigu. Testuingurura hurbiltzeko Bilbon burututako videoweb10 jardunaldia, Eskoriatzan burutu beharreko Komunikaldiak edota, 2009an burutako Greba orokorra eta Egunkaria libre emisioak hartu ditugu.\n* Iparraldea XXI Dokumentala, bideo laburrak eta bloga\n* ORAIN: debolex ekoiztetxearen lanak\nIRRATIA.COM 171#SAIOA: Asel Luzarraga blogariari elkarrizketa\nData: 2010/02/22\tin Entzungai (podcast), Irratia.com\tAsel Luzarraga elkarrizketatu dugu irratia.com emankizunean. Txilen espetxeratuta egon ostean, etxeko atxiloaldi egoeran dago egun. Txiletik Euskal Herrira egiten duen lehen elkarrizketa honetan, bere egoeraren berri, gertaerak, akusazioen berri eman digu. Umorerik ez du galdu euskal idazle eta blogariak. Gogotsu mintzo da Anarkismoaz, maputxeen eskubideetaz, maitasunaz eta Euskal Herriaz.\nInternet sarea, bideo sorkuntza… batuko dira asteburu honetan Bilbon ospatuko diren videoweb10 topaketetan. Arantza Garces Nickdutnik saioko aurkezleak bideogintza eta sareaz mintzatu zaigu, bideosortzaileen topaketa aitzaki moduan hartuta\nIRRATIA.COM 170# saioa: Gora Ramonzin! biba RAMONez!\nData: 2010/02/15\tin Entzungai (podcast), Irratia.com\tEZgae eta Ramontzin aztertzeko, umorea eta kritika tarteko, saio borobila atera zaigu, oso oso musikala, zelan ez. RAMONez.\nRockanroll radio, lets go! Nola aldatzen diren gauzak, Kamarada! eta beste hainbat hit aipatu ezin direnak.Saretik ekarri dugun musika, la lista de sinde zerrendari erreparatuz. Putasgae.info klik egin eta grileterik gabeko kultura aldarrikatuz.\nSelect Any Page Below for More 1 2 3 4 5 6 7 8 9 10 11 Next Berrienak @bilbohiria Twitter\tBilbo Hiria @Facebook\tCopyright 2013 Bilbo Hiria irratia - Gure edukiak libreki bana daitezke lizentzia honen arabera.


Herriaren Defendatzaileak Mozal Legea aplikatuz Hala Bediri jarritako isuna aztertuko du – Está pasando en Gasteiz\nHerriaren Defendatzaileak Mozal Legea aplikatuz Hala Bediri jarritako isuna aztertuko du\nKazetariak maiatzaren 18an Errekaleorreko auzoko argi mozketan egindako lanagatik jaso zuen isuna\nEspainiako Herriaren Defendatzaileak Hala Bediko kazetari bati ezarritako isuna aztertuko duela jakin izan du Informatzeko Askatasunaren Aldeko Plataformak (PDLI). Plataformak kexa bat aurkeztu zuen Mozal Legearen aplikazio berri honengatik.\nIrratiko kazetariak isuna, 602 eurokoa, jaso zuen maiatzaren 18an Errekaleorreko auzoko argi mozketari buruz informatzeagatik. Ertzaintzaren operazioa grabatzen ari zela poliziek sakelakoa hautsi egin zioten. Berak kazetari gisa aurkeztu zuen bere burua.\nHilabete batzuk igaro ondoren heldu zen isuna eta Hala Bedik zigorra desobeditzeko erabakia hartu zuen. “Lege injustu bat den heinean, hau desobeditzeko legitimitatea daukagula uste dugu”, azaldu zuten irratitik. Aldi berean, “prozesu juridiko bat abiatzeko asmoa” agertu zuten.\nPrevious Previous post: Ines Gonzalez de Zarate presenta una retrospectiva de su obra\nNext Next post: Udaleko euskara kurtsoetan izena emateko epea irailaren 1ean irekiko da


Derioko enpresa bateko buruak langile bati sexu jazarpena egin izana salatu du LABek Bilbon - Uriola.eus\nDerioko enpresa bateko buruak langile bati sexu jazarpena egin izana salatu du LABek Bilbon\nuriola.eus 2019-10-15 16:14 Jendartea Bilbo\nAzpikontratatutako garbitzaile bati lantokian sexu jazarpenak egiteagatik auzitara eramango du LABek Derioko enpresa bateko burua.\nAuzitegien aurrean elkarretaratzea egin zuen atzo goizean LAB sindikatuak “sexu jazarpen laboralaren aurrean, aurrean izango gaituzue” lelopean. Gizonak 2016ko urte amaieran hasi zuen emakumearen aurkako erasoa.\nEnpresako goi mailako karguak bai lantokian bai lantokitik kanpo emakumea jazarri du gaur egunera arte. Sindikatuak argitu duenaren arabera, "behin eta berriz deitu egiten dio, batzutan baita bost alditan jarraian ere eta gaueko ordu txikietan". LABek salatu duenez "lan egin izan duen bitartean behatu eta kontrolatu egin du, bere bulegoan sar dadila aditzera emanez," besteak beste zehaztu dute "espazio isolatu eta txikietan topaketak bilatu ditu, eta, langilea etxera itzultzen zegoela, tren geltokirako bidean, bere atzetik ibiltzera" ere ailegatu zela.\nPairatutako erasoaren ondorioz, eta denbora luzez "bortitza eta umiliagarria zitzaion egoera sufritu ostean" egun emakumeak "antsietate handiko jazoerak pairatzen ditu".\nLABek, emakume langile horren ausardia azpimarratzeaz gain, lan eremuan emakumeen aurkako diskriminazio eta indarkeria kasuak egunero ematen direla salatu eta horren aurka borrokan jarraituko duela ere gogorarazi du.


Isaac Stern - Wikipedia, entziklopedia askea.\nKremenets (en) , 1920ko uztailaren 21a\nWestern Addition (en)\nNew York, 2001eko irailaren 22a (81 urte)\nNora Kaye (1948ko azaroa - 1949)\nDavid Stern (en)\nbiolin-jotzailea, orkestra zuzendaria eta idazlea\nLéonie Sonning Music Prize (1982)\nArteetako Wolf Saria (1987)\nGrammy Award for Best Instrumental Soloist(s) Performance (with orchestra) (1982ko otsailaren 24a)\nGrammy Award for Best Instrumental Soloist(s) Performance (with orchestra) (1965eko apirilaren 13a)\nGrammy Award for Best Instrumental Soloist(s) Performance (with orchestra) (1963ko maiatzaren 15a)\nGrammy Award for Best Instrumental Soloist(s) Performance (with orchestra) (1962ko maiatzaren 29a)\nGrammy Award for Best Chamber Music Performance (1992ko otsailaren 25a)\nGrammy Award for Best Chamber Music Performance (1971ko martxoaren 16a)\nIsaac Stern (ukraineraz: Исаак Стерн, errusieraz: Айзек Стерн; Kremenets, Ukraina, 1920ko uztailaren 21a - New York, Ameriketako Estatu Batuak, 2001eko irailaren 22a) biolin-jotzailea izan zen.\nUkrainan jaioa, estatubatuar herritartasuna zuen, gurasoak San Frantziskora (Ameriketako Estatu Batuak) joan baitziren Sternek urtebete zuela. Biolina Naoum Blinderrekin eta Louis Persingerrekin landu zuen, eta hamabost urte zituela eman zuen lehenengo kontzertua (Brahmsen biolinerako kontzertua San Franciscoko Orkestra Sinfonikoarekin). New Yorken Pierre Monteuxen zuzendaritzapean jo ondoren, errezital ahaztezina eskaini zuen Carnegie Hallen. Gerra ondoren, bira bat egin zuen Europan zehar, eta Luzerna, Prades eta Edinburgoko jaialdietan jo zuen. Ganbera-musikan ere nabarmendu zen, Pablo Casalsek Leonard Rose eta Eugène Istominekin osatu zuen hirukotean. Maisutasun handiz jo zituen Bach, Vivaldi, Bartok, Prokofiev eta Stravinskiren lanak, eta Mozart, Beethoven, Paganini, Mendelssohn, Txaikovski, Brahms eta Bruchen pianorako kontzertuak ere sartzen zituen bere errepertorioan. Teknika liluragarria eta doinu indartsu eta beroa ziren Sternen ezaugarriak, eta XX. mendeko biolin-jotzaile handienetako bat bihurtu zen trebetasun horiei esker.\nWikimedia Commonsen badira fitxategi gehiago, gai hau dutenak: Isaac Stern\nBNF: 139000511 (data)\nOpen Library: OL6439871A


Antonio Urbiztondo - Wikipedia, entziklopedia askea.\nDonostia, 1803ko urtarrilaren 17a\nMadril, 1857ko apirilaren 26a (54 urte)\nJuan Antonio Urbiztondo Egia (Donostia, 1803ko urtarrilaren 17a – Madril, 1857ko apirilaren 26a) militar eta politikari gipuzkoarra izan zen.\n1814an armadan sartu ondoren, gobernuaren aurka borrokatu zuen Hirurteko Liberalean. Gero Boluntario erregezaleekin aritu zen.\n1833an Méridan atxilotu zuten karlismoaren jarraitzailea izateagatik. Hala ere, Portugalera ihes egin eta Don Karlosen gortean sartu zen. Ingalaterratik Euskal Herrira zihoazela, berriro atxilotu eta Puerto Ricora eraman zuten. Berriro ihes egin eta, azkenekoz, 1836an armada karlistarekin bat egin zuen.\nEstatu Nagusian sartu eta Kataluniako armadaren buruzagi izendatu zuten. Handik Euskal Herrira itzuli eta Bergarako hitzarmena sinatzean, Esparteroren armadan sartu zen non Gaztelako batailoi karlista ohiak zuzendu zituen Ramón Cabreraren aurka. 1841ko urrian matxinatu eta erbesteratu zen. 1843ko amnistiari esker itzuli eta 1850ean Filipinetako kapitain jeneral bilakatu zen. 1856an Espainiako guda ministro izendatu zuten. 1857an hil zen.\n↑ Pirala y Criado, Antonio. Vindicación del general Maroto y manifiesto razonado de las causas del Convenio de Vergara. Iruñea: Urgoiti, 2005. ISBN 84-933398-8-1\nMultimedia: Juan Antonio de Urbiztondo\nOrriaren azken aldaketa: 29 urtarrila 2019, 21:30.


ostirala10-00 | Sarekin Week\nEkintzailetza Ekonomia Sozial eta Solidarioa\nOstirala, 3. 10:00-10:45\nWork Lan Bizkaia, Bilbo Handiko eskualdean Gizarte Ekonomia sustatzeko Lanbide Heziketako zentroen elkarteko koordinatzaile-kudeatzailea. 16 urte daramatza ekintzaileei laguntzen, ekintzailetza ibilbidearen fase desberdinetan, gizarte ekonomiaren ikuspegitik. Ekintzailetzaren euskal ekosistema ezagutzen du, eta beti dago prest pertsonak eta proiektuak lotuko dituzten berrikuntza espazioak irekitzeko.\nZuzenbidean lizentziatua, espezialitate Juridiko Ekonomikoan, eta Enpresa Administrazio eta Zuzendaritzako masterra. Bere lan ibilbidean, gizarte arloko ekintzaile esperientzia izan du eta aholkulari jardun du gizarte ekintzailetzan espezializatutako aholkularitza enpresetan.\nREAS Euskadiko Gizarte Ekonomiaren eta Ekonomia Solidarioaren berrikuntzaren eta hazkundearen arloko arduraduna. Bere jarduera ildoak sareko enpresa sarearen indartzean eta ekintzailetzako programa eta ibilbideen garapenean oinarritzen dira.\nEnpresen Administrazio eta Zuzendaritzan lizentziatua, Marketin, Ekintzailetza eta Berrikuntza eta Kanpo Merkataritzako espezializazioarekin. Bere lan ibilbidean, atzerriko hainbat egonaldi egin ditu kanpo merkataritzako aholkulari gisa eta bigarren hezkuntzako nahiz unibertsitateko irakaskuntza proiektuekin uztartu ditu.\nEkintzailea eta Momentu-ren bazkide sortzailea. Ekintzaileekin lan egiten du plangintza eta jarraipen ekonomiko finantzarioko prozesuetan, enpresaren bideragarritasuna hobetzeko oinarri gisa. Beste erakunde batzuekin lankidetzan dihardu gizarte ekintzailetzako eta ekintzailetza solidarioko proiektuetan.\nEkonomia eta Enpresa Zientzietan lizentziatua eta Finantza arloan espezializatua. Laneko Arriskuen Prebentzioko Masterra. 15 urtetik gorako esperientzia du kooperatibetan eta gizarteratze enpresetan, plangintza estrategikoan, ekonomikoan eta proiektukako plangintzan, gizarte proiektuen ekonomia eta finantza kudeaketako eta zerga kudeaketako lanak koordinatuz.\nprESStatzen programa Bilbon ekonomia sozial eta solidarioaren (ESS) esparruko proiektuen sorkuntza bultzatzeko jaio zen. Proiektu kolektibo bat duten ekintzaileei, beren jarduera profesionalizatu nahi duten elkarteei eta ESS ereduetara igaro nahi duten merkataritza enpresei zuzendutako ad hoc prestakuntza eta laguntza programa da.\nPrograma aurkezteaz gain, eztabaida labur bat egingo da ESSn ekiteak berekin zer dakarren, baita zer balio erantsi duen eta ESSko ekintzaile baten profilaren ezaugarriak zein diren aztertzeko.


Zerbitzuak - Biook - Biology by & for the people - ðŸ”¬\nBiook kultura zientifikoan, herritar zientzian, herritar eta gizarte berrikuntzan, Do It Yourself Biologian (DIYbio)-Biologia Komunitarioan, zientziaren demokratizazioan, zientzia alfabetazioan eta zientzia-gizarte arteko harremanen hobekuntzaren abangoardian dago. Programazioa, proiektuak, aholkularitza eta bestelako produktu eta zerbitzuak eskaintzen ditugu.\nIkastetxe bat bazara\nGalde iezaguzu gure ikuskizunen, tailerren, zientzia- eta kiten eskaintzari buruz, eta hezkuntza-espazioak eta\n-proiektuak sortzeko aholkularitzari buruz.\nLaborategia edo ikerketa-zentroa bazara\nZuen ikerketa-lanak tokiko komunitatean eta komunitate globalean eragin handiagoa izatea eragin dezakegu. Dibulgazioa, komunikazioa, outreach, public engagement with science, berrikuntza & ikerketa arduratsua edo herritarren zientzia-proiektuen diseinua eta kudeaketa.\nMuseoa, kultura-zentroa, liburutegia edo ingurumen-gunea bazara\nProgramazio espezifiko bat sortu dugu zuentzat. Tailerrak, bisita gidatuak, public engagement, erakusketak, gizarte- eta lankidetza-jarduerak, â€œliving labâ€�-ak, ekoizpen zientifiko-kulturaleko espazioak, etab.\nGalde iezaguzu taldeentzako eta profesionalentzako gure jarduera zientifikoez. Gurekin batera, garagardoa hartzitu, zuen DNA aztertu, bakterioekin margotu edo neurozientzia egiteko azken teknologiak erabil ditzakezue. Eta zure enpresa-jarduerak, produktuak edo zerbitzuak garapen esperimentala behar badu, ikerketa-programa bat jartzen dugu zuen eskura.\nEzagutu â€œScientific Thinkingâ€�, eta erabili metodo zientifikoa zure lanbidea eta zure egunerokoa hobetzeko. Eta zure jarduera profesionalak, produktuak edo zerbitzuak garapen esperimentala behar badu, zure esku jartzen dugu ikerketa-programa bat.\nEtxean zientzia egiteko gure kitak eskura ditzakezu, gure online programazioari jarraituz, edo gure tailerretan, ikuskizunetan, naturarako irteeretan, bisita gidatuetan eta abarretan parte har dezakezu.\nDibulgazio eta Kultura Zientifikoko Zerbitzuak\nZientzia-ekitaldien antolakuntza (jaialdiak, azokak, zientzia astea).\nKomunikazio eta dibulgazio zientifikoa.\nZientzia artea, teknologia eta beste arlo askorekin konbinatzen dituzten kanpalekuak.\nIrteerak, jarduerak, herritarren zientzia eta zientziarekin lotutako bisita gidatuak (museoak, erakusketak, ikerketa-zentroak, enpresak, udalerriak, natura, biodibertsitatea, ingurumena, larrialdi klimatikoa, etab.).\nAholkularitza eta Proiektuen Garapena\nIkastetxeetan STEAM laborategiak garatzeko aholkularitza.\nSTEAM, Europako Itun Berdea eta 2030erako GJH proiektuen aholkularitza eta garapena.\nHerritarren zientziako eta zientzia komunitarioko proiektuetan aholkularitza eta laguntza ematea.\nHerritarrentzako laborategi irekiak sortzeko edo kudeatzeko aholkularitza.\nOinarri zientifikoa duten produktu eta zerbitzu berritzaileak garatzeko aholkularitza.\nIngurumen ekintza edo proiektuak garatzeko aholkularitza.\nGizartean zientzia-programak garatzeko aholkularitza (outreach and public engagement with science).\nPrestakuntza praktikoa bizitzaren zientzietan eta STEAM arloetan.\nPrestakuntza ingurumenari, jasangarritasunari, larrialdi klimatikoari eta 2030 GIHei buruz.\nPrestakuntza praktikoa zirkulartasunan, bioekintzailetzan, bioekonomian eta Europako Itun Berdean.\nPrestakuntza praktikoa bioteknologian, bioartean, biodiseinuan, bioproduktuetan, neurozientzian, etab.\nIkastaroak, hackathon-ak, bootcamp-ak, tailerrak eta zientzia-ikuskizunak.\nScientific Thinking & Team Building.\nBiookek ikaskuntza-eredu esperientziala, sormenekoa, lankidetzakoa eta dibertitzekoa proposatzen du, gizartean eta ingurumenean eragina duena. Hori lortzeko, tailer, show, ekipo, jarduera eta proiektuen eskaintza sortu dugu, zeina arrakastaz inplementatu dugun herrialdeko ikastetxe askotan eta baita BBK Open Science eta Vital Open Science programazioen bidez ere.\nTailerrak, zientzia-show esperimental eta parte-hartzaileak, proiektu eta jarduerak eta kostu txikiko ekipo eta erreaktiboz osatutako kitak eskaintzen ditugu, gure jarduera guztiak erraz egin ahal izateko.\nTailerrak taldean egiteko behar diren kitak eskaintzen ditugu. Kit bakoitzean gomendatutako ikasle-kopurua orientagarria da. Hala ere, tailerren jarraipen optimoa egiteko gomendioak jarraitzea iradokitzen dugu. Ahal dugun guztietan, material konpostagarriak, birziklagarriak eta berrerabilgarriak, eta kostu txikiko eta kode irekiko ekipo eta erreaktiboak erabiltzen ditugu.\nZure seme-alabek udan esperientzia ahaztezina izatea nahi duzu? Biook Summer Camp udalekuan zientziarekin, artearekin eta teknologiarekin jolasteko eta formatu esperimentaleko jarduera dibertigarri eta kolaboratzailean parte hartzeko aukera izango dute. Uda honetan ikasiz jolasteko eta oporretan gozatzeko aukera paregabea da.\nGure zerbitzuren bat erosi nahi baduzu, jar zaitez gurekin harremanetan eta zure beharretara ondoen egokitzen diren aukerak eskainiko dizkizugu.


Azkoitian osasun-hezkuntza sustatzeko parte-hartze prozesua abiatu du Udalak\nBerriak Azkoitian osasun-hezkuntza sustatzeko parte-hartze prozesua abiatu du Udalak\n2017/09/20, Asteazkena - 13:06\n-Helburua da Komunitateko Osasun Mahaia sortzea hezkuntza zentroek eta gizarte, kirol eta kultur elkarteek parte har dezaten bertan, ordezkari politikoekin eta udal teknikariekin batera. Taldeak lan egingo du osasun-hezkuntza sustatzeko, ohitura osasungarriak indartuz.\n-Hiru bilera ireki antolatu dira eta irailaren 25ean, 27an eta urriaren 2an izango dira Elkargunean, 18:00etan.\nUdalak uda aurretik jarri zuen lanean prebentzio mahaia Azkoitia osasuntsuago baten alde lan egiteko xedez. Lehenengo fasean, mahaia ordezkari politikoek, Udaltzaingoak, eta Kultura, Gazteria eta Gizarte Zerbitzuetako teknikariek osatu dute. Behin prozesuaren plangintzaren inguruko lehenengo bilerak eginda, Udalak parte-hartze prozesu bat abiatuko du -ezberdinei eta hala nahi duten herritarrei parte hartzeko aukera luzatuz. Helburua da Komunitateko Osasun Mahaia sortzea, gero Adikzioen Prebentzio Komunitariorako Tokiko Plana garatu ahal izateko.\nProzesua irekia da eta balio nagusia komunitatearen partaidetza bultzatzea da, eta helburua du ahalik eta eragile gehien inplikatzea, hala nola, eskolak, gizarte, kultur eta kirol erakundeak, elkarteak, e.a. Bilatzen dena da guztion artean Azkoitia Osasuntsua, Azkoitia Bizia eraikitzea. Alegia, alkoholaren eta drogen kontsumoak eragiten dituen arazoen inguruan kontzientzia soziala sortzea, prebentzio mailan lanean jarraitzeko, non erantzukizun partekatua garrantzitsua den.\n“Parte hartu nahi duten pertsona edo erakunde guztiei zabaldutako prozesua da. Pertsonek, familiek eta komunitateak berak bizimoduko ohitura osasungarriak garatzeko dituzten esperientzia eta bitartekoak hartuko ditugu oinarri. Arazoei buruz hitz egin beharrean, aukerei eta indarguneei helduko diegu, bestelakoek beldurretik eta kezkatik erreakzionarazten digutelako”, dio Ongizate zinegotzi Nekane Larrañagak.\nParte-hartze bilerak eta izen-ematea\nHezkuntza zentroek eta elkarteek gutun bat jasoko dute prozesuan parte hartzera gonbidatuz. Erakundeez gain, ordea, norbanakoek aukera dute gauza bera egiteko.\nHiru bilera edo lan saio antolatu dira hiru egunetan eta partaide bakoitzak aukeratu ahalko du ondoen datorkion eguna. Ez da beharrezkoa hiru lan-saioetara joatea hiruretan eduki bera jorratuko delako.\nBilerak izango dira irailaren 25ean eta 27an, eta urriaren 2an. Elkargunean egingo dira 18:00etatik 20:00etara.


Irekia Eusko Jaurlaritza - Gobierno Vasco :: Ertzaintzak mugikortasun-kontrolak ezarriko ditu Aste Santuan joan-etorrietan murrizketa sanitarioak betearazteko\nErtzaintzak mugikortasun-kontrolak ezarriko…\n\nErtzaintzak mugikortasun-kontrolak ezarriko ditu Aste Santuan joan-etorrietan murrizketa sanitarioak betearazteko Iturria: Irekia\n\n20210331_110746.jpg Iturria: Irekia\n\n20210331_114502.jpg Iturria: Irekia\n\n20210331_114601.jpg Iturria: Irekia\n\n20210331_110854.jpg Iturria: Irekia\nPerimetroko itxierak debekatu egiten ditu Euskadiko justifikatu gabeko sarrera eta irteerak\nErtzaintzaren trafikoko unitateek, mugapeetako herritarren babeserako patruilen eta udaltzaingoen laguntzaz, kontrolak jarriko dituzte Aste Santuko egunetan Eusko Jaurlaritzak mugikortasunean ezarritako murrizketak betetzen diren zaintzeko\nCOVID-19ari aurre egiteko osasun-araudiak Euskadiko lurraldearen itxiera perimetrala ezartzen du, eta horrek baldintzatu egingo ditu joan-etorriak Aste Santuko egun hauetan. Hori dela eta, Ertzaintzak trafiko-kontrolak egingo ditu beste autonomia-erkidego batzuekin, hala nola Kantabriarekin, Nafarroarekin, Burgosekin eta Errioxarekin, muga egiten duten errepideetan.\nBestalde, kontrolak ezarriko dira azken 14 egunetako kasu positiboen intzidentzia-tasa metatua 100.000 biztanleko 400 edo gehiago duten 5.000 biztanletik gorako udalerrietan ere.\nErtzaintzak eta Udaltzaingoek aisialdiko joan-etorriak, bigarren etxebizitzara joateko bidaiak eta EAEtik kanpora errepidez egiten diren eta aurreikusitako salbuespenetan jasota ez dauden joan-etorriak ere zainduko eta, behar izanez gero, zehatuko dituzte. Baimenduta daude osasuna, lana, ikasketak, laguntza ematea edo premia biziei erantzutea helburu duten joan-etorriak, baina dagokion dokumentazioa aurkeztu beharko da.\nEusko Jaurlaritzako Trafikoko zuzendari Sonia Díaz de Corcueraren arabera: “Osasun-egoera oraindik ere larria da, eta herritar guztien ongizatean pentsatzera behartzen gaitu. Egun hauetan ezin da Euskaditik irten, baina ezin ditugu hondartzetako sarbideak, mendiak edo herri turistiko txikiak kolapsatu. Zuhurrak izan behar dugu eta bidaiak eta jende asko pilatzea saihestu behar ditugu, kutsatuen kopurua asko igo ez dadin”.\nKostaldeko sarbideak eta landako errepideak kolapsatu ditzaketen eta beharrezkoak ez diren joan-etorriak saihestu behar dira. Funtsezkoena mugikortasuna murriztea da, COVID-19aren hedapena geldiarazteko.\nBarruko joan-etorrietan kontu handiz ibili behar da, tokiko errepideetan segurtasun-neurri guztiak bete behar dira, abiadura moderatu behar da eta arreta-galtzeak saihestu behar dira.\nTrafiko-arauak zorrotz bete behar dira, eta joan-etorri labur horietan arreta berezia eskaini behar zaie kolektibo zaurgarriei, hala nola motor-gidariei eta txirrindulariei. Beti erne egon behar da, eta gehiegizko konfiantza uxatu behar da.\nEusko Jaurlaritzako Trafikoko zuzendari Sonia Díaz de Corcuerak azpimarratu duen bezala: “Hobe da ez bidaiatzea, baina ezinbestekoa bada, komeni da gogoan izatea alkoholaren edo drogen kontsumoa, arreta-galtzeak eta abiadura desegokia hildakoak eragiten dituzten istripuen % 70ean errepikatzen diren faktoreak direla. Berebiziko garrantzia du zuhurtziaz gidatzeak, irteera eta itzulera ezustekorik gabe egin ahal izateko”.\ncorcuera_trafiko_kontrola_e... behera kargatu (1000 KB)\ncorcuera_trafiko_kontrola_e... 70 MB\nrecursos_corcuera_control_t... 200 MB\n20210331_110746.jpg 9 MB (jpg)\n20210331_114502.jpg 20 MB (jpg)\n20210331_114601.jpg 20 MB (jpg)\n20210331_110854.jpg 300 KB (jpg)


Multijabetza enpresa baten demanda | Revista\n: Multijabetza enpresa baten demanda\nBritainia Handiko emakume batek denbora konpartituko erregimenean astebetez\napartamentu bat gozatzeko eskubidea erosi zuen (multijabetza). Enpresa saltzaileak idatziz jakinarazi zion sare horretako bazkide zela. Geroago, Manchester-eko Poliziaren Merkataritza arloko Iruzurretako Brigadaren bidez, saltzaileak egindako irregulartasun batzuen berri izan zuen pertsona horrek. Adibidez, etxebizitza ez zegoen Elkartrukeen Sarean inskribatuta.\nNazioarteko interkanbioetarako sarbidea kontratuaren oinarrizko elementuetako bat zenez, emakume ingelesak demanda jarri zuen elkarte saltzailearen eta elkarte administratzailearen aurka, kontratua eteteko asmoz. Epaitegiek, -lehen instantzian eta apelazioan- bezeroari eman zioten arrazoia eta kontratuko funtsezko baldintza bat ez betetzeak – interkanbiorako aukerarik ezak, kasu honetan- bertan behera uzten zituela erreklamaziogilearen espektatibak. Hori guztia kontuan izanda, Malagako Entzutegiak, 1998ko apirilaren 15eko epaian, kontratua etentzat eman du Kode Zibileko 1.124 atalean oinarrituta eta ordaindutako prezioa interesekin itzultzera eta epaiketako kostuak ordaintzera\nkondenatu zuen enpresa.


Arbustu - Wikipedia, entziklopedia askea.\nEspeziea Ligustrum vulgare\nArbustua (Ligustrum vulgare) edo arbustu arrunta Ligustrum generoaren espeziea da. Hegoaldeko Europan, iparraldeko Afrikan eta hego-mendebaldeko Asian du jatorria. Oso ohikoa da hiriko landare-hesietan, sastrakan eta baso-bazterretan; lur karetsuetan gehienbat, artearen inguruan, baina beste edozein lekutan ere aurkitu daiteke. Maiatzetik uztailera bitarteko loreak oso usain gozokoak dira.\nZutoinak adar ahulak ditu, azala gris leuna, adaska berriak arreskak dira, irindunak. 1-5 metro garai izaten dira. Hostoak sinple, oposatuak eta negu epeletan iraunkorrak dira, 3-6 cm x 1,2 cm eta lantza-formakoak. Fruituak 6-8 mmko bolatxo beltzak dira, eta pozoitsuak dira gizakientzat, baina ez hainbat txorirentzat., okalarria sortarazten dute. Loreak zuriak dira, 4 petalodunak usain gozkoak eta 3-6 cm-ko panikula multzo ugaritan.\nLakoizketa botanikariak beltxalea izena ematen dio euskaraz, eta aipatzen beste izen hauek ere: biñorria, sosakusia eta alegustrea (edo aligustrea). Beltxalea, haren iritziz, beltz eta alea hitzez osatua da, baina ez du baztertzen beltz eta zalea hitzez osatu izatea, fruituek eskuak bezten baitituzte. Tindatze-lanetan erabili izan dira landare horren sustraiak.\nZura hauskaitza eta elastikoa denez estimatua da tornu-lanean. Adar malguak otarregintzan erabili izan dira. Ligulina osagai koleratzailea daukanez batzuetan ohikune-makillajerako erabili izan da. Apaingarri gisa landatzen da landare-hesiak eratzeko, eta, hortik kanpo ere sail abandonatuetan berez ager daiteke.\n15 cm inguruko egur gogorreko aldaxkak udaberri hasieran, edo egur bigunekoak irailean lurrean sartuta ongi itsasten dira. Zuhaiska gazteak sustraiekin atera eta birlandatuta ere erraz etorriko dira. Edozein mintegi komertzialetan aurki dezakegu, baina ez dira bertakoak bezalakoak izaten. Oso erabilia da parke eta lorategietan heskai geometrikoak egiteko, edonon ikus dezakegu. Erlezaintzarako interesa du lorea eta polenari esker. Ugalketa nola egin Erabilerak. Edozein inausketa mota ongi jasaten du. Heskai geometriko edo apaingarriak lortu nahi baditugu oso sarritan, urtean hiru aldiz behintzat inausi behar dira. Inausketa mota honetan guraize luzeak edo mekanikoak erabili behar dira. Landa-lurretako heskaietan ez dago horrela inausi beharrik. Landare oso gogorra da.\nGizakiak haziak[aldatu | aldatu iturburu kodea]\nZuhaixka hosto-erorkor honek gizakiak hazitako aldaera hauek ditu:\nLigustrum vulgare 'Buxifolium'\nLigustrum vulgare 'Chlorocarpum'\nLigustrum vulgare 'Insulense'\nLigustrum vulgare 'Leucocarpum'\nLigustrum vulgare 'Xanthocarpum'\n↑ a b Bean, W. J.. (1978). Trees and Shrubs Hardy in the British Isles. 2, 576-577 or. ISBN 0-7195-2256-0..\n↑ a b Goimen, Goierriko landa eremuaren aldeko elkartea. Landare-hesietako zuhaitz eta zuhaiskak. goimen.eus, 56 or..\n↑ Diccionario de los nombres euskaros de las plantas en correspondencia con los vulgares, castellanos y franceses y científicos latinos, Iruñea, 1888\n↑ Niño Ricoi, Henrique. (2019). Euskal Herriko Zuhaitzen Gida. Sua edizioak, 154 or. ISBN 978-84-8216-735-0..\nEspezieak: Ligustrum vulgare


Berrikuntza Sozialeko proiektuak sortzeko gakoak - Bilbao Gazte\nBerrikuntza Sozialeko proiektuak sortzeko gakoak\nBa al dakigu zehazki zer esan nahi duen berrikuntza sozialak? Kontzeptuak sor ditzaken zalantza guztiak argitzeko, EGK-k, Bizkaiko Foru Aldundiarekin elkarlanean eta Innobasqueren laguntzarekin, “Ideia bat daukazu?” saioa antolatu du biharko goizeko 10:00etarako Alameda Rekalde 30n.\nSaioak helburu trinkoa dauka; Berrikuntza Sozialeko proiektuak sortzeko aholkuak ematea. Horretarako, saio teorikoa egongo da. Bertan, proiektu berriak identifikatzeko jarraibideak eskainiko dira, baita ondoren nola gauzatu eta ebaluatu ere. Gainera, berrikuntza sozialaren kontzeptuak arreta berezia jasoko du. Behin saio teorikoa ospatuta, atal praktikoari ekingo diote parte-hartzaileek. Izan ere, azaldutakoa barneratzeko eta sor daitezen zalantzak argitzeko, kasu praktiko bat landuko da.\nParte hartu nahi dutenek honako formulario hau bete beharko dute edo 945 22 06 01 zenbakira deitu. Eskaintza zabalago bat emateko, saioa errepikatu egingo da urriaren 9an arratsaldeko 17:00etan, Alameda Rekalden 30n.\nPrevious Etxebizitza jasangarriaren inguruko eztabaida\nNext Bi artista aurrez aurre Casilda Iturrizar parkean


Alderdien gabon-zorion mezuak • ZUZEU\nEguberriak zoriontzeko postala egin dute EAJk eta EBk aurten ere, gurari-mezu batekin. EAJk dio: “Jai-egun hauetako izpiritua ekinez betea izan dadila” eta EBk dio: “Amets egin eta amestutako egia bihurtu”. Aldiz, PP eta UPNk bideoak egin dituzte.\nPPk The Brady`s Brunch 70eko hamarkadako AEBetako seriea oinarri harturik PP familia handi bat dela erakutsi nahi izan du, “non edonork duen lekua”. Mariano Rajoyrekin batera, María Dolores de Cospedal, Soraya Saénz de Santamaría, Alberto Ruiz-Galllardón edota Jaime Mayor Oreja agertzen dira bideoan.\nUPNk ‘Navarra así’ kantua dakar bideoan, “Desde niño me enseñaron a quererte… singular, distinta, querida Navarra...” Eta haurren kantuaren ondoren, Yolanda Barcinak eguberrietako zorion-mezua zalbatzen du.\nEzker abertzaleak, Eusko Alkartasunak, Aralarrek, Alternatibak eta PSOEk eta PSE-EEk ez dute euren webgunean zorion agurrik zintzilikatu. Patxi Lopezek urte zahar gauean zabalduko du bere mezua.\nAralar, EA, EAJ, EB, Eguberriak, Ezker Abertazlea, PP, PSOE, UPN\n2 pentsamendu “Alderdien gabon-zorion mezuak”-ri buruz\nindurain 2010-12-26 13:14\nNafarroako Herri Batasunak (UPN) euskarazko bertsioa ere atera du:\nIker Tubia 2010-12-27 11:23


2.500 bisitarirekin eta nota altuarekin amaitu da Araba Encounter 04\nLaugarren Araba Encounter hitzordu teknologikoak nota altua lortu du. Publikoarentzat irekita zegoen eremura hurbildutako pertsona kopurua azpimarratu dute antolatzaileek, 2.500 lagun baino gehiago bertaratu baitira. Hiru egunotan zehar, ehunka partaide eta bisitariek 25 prestakuntza-ekintzez eta dozenaka lehiaketez gozatu ahal izan dute, baita robotika, droneak eta errealitate birtuala ardatz dituen arloan jorratutako ekintzetan parte hartu ere.\nErrealitate birtualean adituek iragarri dute teknologia hau gure egunerokotasunean barneratuta egongo dela bi urte barru\nErrealitate birtualaren garapena bete-betean dago. Orainean erabilera ugari ditu teknologia horrek eta are aplikazio ikusgarriagoak espero dira etorkizun hurbilean. Araba Encounterren elkartutako adituek aditzera eman dutenez, errealitate birtuala gure egunerokotasunean barneratuta egongo da bi urteren buruan, eta iraultza eragingo du hezkuntza, heziketa profesionala, osasuna edo publizitatea bezalako arloetan.\nTeknologia, berrikuntza, prestakuntza eta lankidetza, 4. Araba Encounter topaketaren ardatz\nAraba Encounter inoiz baino indar gehiagorekin jarri da martxan aurten. Agerian geratu da informatika zaleen topaketa honek pizten duen interesa, sarera konektatutako 320 ordenagailu-postuak eguneko lehen orduetatik hartuta baitzituzten parte-hartzaileek. Bisitarien artean ere nabari da teknologia berriekiko grina, pertsona ugari atean zain egon baitira publikoarentzat irekita dagoen Opengunea 10etan ireki den arte. Gune horretan hitzaldiak, tailerrak, aurkezpenak, bideo-joko lehiaketak eta errealitate birtualeko erakustaldiak egongo dira gaur eta bihar artean. Errealitate birtualeko eta robotikako gune ikusgarriek ere erakargarritasun handia dute bertaratuentzat.\nInformatikaren eta teknologia berrien ehunka adituk hartuko dute Europa Jauregia\nAbenduaren 16tik 18ra Gasteizen burutuko den Araba Encounter 04 topaketa informatikaren eta teknologia berrien zaleentzat prestakuntza-jarduera eta aisialdi eskaintza oparoa dakar aurten. Eskainitako 320 eserlekuak hartuta daude dagoeneko, teknologiaren zaleek urtero espero duten hitzordua baita...


Astelehen berezia gaurkoa — Kulturaz\nAstelehen berezia gaurkoa\nAstelehen berezia gaurkoa "Igande arratsaldetarako plan ederra da kontzertuetara joatea, gaur bezala" aipatu ziguten atzo, pare bat lagunek. Egia da. Asteak ere ez dira berdin hasten. Gaurko astelehenak beste zapore bat du, eta ez da 'astelehe'. Depedro eta Joseba Irazoki izan genituen Azpeitiko Sanagustin kulturgunean, bi artista handi. https://www.kulturaz.eus/bloga/1395 https://www.kulturaz.eus/@@site-logo/logoa.png\n"Igande arratsaldetarako plan ederra da kontzertuetara joatea, gaur bezala" aipatu ziguten atzo, pare bat lagunek. Egia da. Asteak ere ez dira berdin hasten. Gaurko astelehenak beste zapore bat du, eta ez da 'astelehe'. Depedro eta Joseba Irazoki izan genituen Azpeitiko Sanagustin kulturgunean, bi artista handi.\nGasteizen lehendabizi eta gero Donostian izan zen. Azkenik, Azpeitiko Sanagustin kulturgunean. Depedrok 'La increible historia de un hombre bueno' diskoa aurkezteko hiru hiri/herri horiek hautatu zituen. Baina Azpeitian beste bidelagun bat topatua zuen, beste bietan ez zegoena: Joseba Irazoki. Eta honek eman zion hasiera arratsaldeko kontzertuari.\nJende asko hurbildu zen kulturgunera. Batzuk bi taldeak ez zituztela ezagutzen aitortu ziguten, baina "onak" zirela esan zietelako etorri zirela. Beste batzuk, 'Tumatxak' saioan ezagutu zutelako, Irazoki ikustera etorri zirela. Gehiengoa, baina, ezagutzen zituzten musikariez gozatzera etorri zen.\nIrazoki atera zenean oholtzara, hartu zuen gitarra, jarri zen bonboaren aurrean eta hasi zen. Hortik aurrera, pertsona bakar batean zentratutako 'talde' baten kontzertua, laburra bezain eroa jaso genuen.\nIrazoki gauzak jasotzen ari zela, Jairo Zavala, Depedroko abeslaria, gerturatu zitzaion: "Aizu, ikaragarri gustatu zait egiten duzuna; makina bat zara. Gurekin kanta bat jo behar duzu..." eta ze nota ziren esan zion.\nDepedro hirukote moduan aurkeztu zen oholtzan. Publikoari gerturatzeko eskatu zion lehendabizi. Hasierako kantuen ondoren berriro. Eta berehala beste behin. Eta jendeak erantzun zien hiru eskaerei erabat oholtzara gerturatuz.\nHorrez gain, musika bidez dantzan eta hitzen bidez irribarre egiten ere jarri zuen publikoa, erakutsiz musikari handia eta pertsona gertukoa dela. Azken diskoaren errepaso guztia egin zuen, baita ondoren ateratako 'Casualidades' bilduma laburrekoak ere eta kantu zaharragoetara ere joan zen.\nEta aipatutakoa. Kontzertua amaitzen ari zela 'Comanche' kantua jo behar zutela eta Irazokiri oholtzara igotzeko eskatu zion Zavalak. Irazoki igo, gitarra hartu eta dakiena egin zuen, inprobisatuz kantua borobildu. "Alu honek, lotsatan utzi gaitu" izan zen Zavalaren erantzuna.\nAtzoko oroitzapenak ditugu oraindik beroan eta astelehen hau ez da 'astelehen'.


LIBURUTEGI TUTORIZATUA | Itsasondoko Udala\nHerriko zenbat bolondresen laguntzarekin tertulia literarioak egingo dira.\nMAIATZAK 16,23,30 eta\nASTELEHENETAN 18:00etatik-19:00etara, udaletxean.\nSaioetan jarraipena izatea, garrantzitsua da.\n"Las mil y una noches" (egokitua) liburua irakurriko dute.\nLiburuak utzi egingo zaizkie eta amaitzean itzuliko dituzte.\nIzen ematen dutenei eskolan banatuko zaizkie liburuak ostegun eta ostiral artean, Lehen atala irakurri beharko dute, lehen saiorako (maiatzak 16)\nIZEN EMATEA: https://forms.gle/ZASQ3tL8NPMt2sgEA\nAnimatu, oso aberasgarria izango da beraientzat!\nGazteri forotik ekimen berri bat abiatu nahi dugu eta zuen laguntza behar dugu zabalkunderako eta hau gauzatu ahal izateko.\nHaurrak, modu kooperatiboan, elkarri lagunduz, etxeko lanak egiteko ekimena dugu liburutegi tutorizatuaren ekimena. Irakurzaletasuna sustatzeko asmoz, elkarrekintzan ere, bolondres batzuen laguntzarekin ekimena da tertulia literarioena. Dela egun batzuk, izan genuen LH 5 eta 6 mailako gurasoentzat ekimen hauen berri emateko bilkura. Beste herrietan izandako esperientzia aberasgarria ikusita, Itsasondon ere apustua egitea pentsatu da.\n1- BOLONDRESAK TOPATU\n2- HAUR TALDEA OSATU\n3- EKIMENA GAUZATU\nbehar ditugu. Asmoa ekaina bitarte TERTULIA LITERARIO pare bat saio egitea da, erantzuna baloratu eta hurrengo ikasturterako abiapuntua hartzea da. Inkesta labur hau betetzeko eskatu nahiko genizueke, ekimen honetan bolondres gisa parte hartu nahiko bazenute.\nTertulia literarioko bolondresa izateko, apirileko azken astean arratsalde batean formazio bat jasoko zenukete eta ondoren maiatza eta ekaina bitartean 2-3 (ordu beteko saioak) egitea suposatuko luke. Bolondres bat baino gehiago animatuko balira, antolatuko ginateke. Animatu, ekimen ederra baita!\nBOLONDRESAK LORTZEKO, INKESTAK ASTELEHENA 4 ARTE BETETZEKO AUKERA IZANGO DA, ANIMATU\nGainontzekoen artean (behe aldean)


Bessens - Wikipedia, entziklopedia askea.\nAlexandre BILLIARD (2014-2020)\n43° 52′ 47″ N, 1° 15′ 08″ E / 43.879722222222°N,1.2522222222222°E / 43.879722222222; 1.2522222222222Koordenatuak: 43° 52′ 47″ N, 1° 15′ 08″ E / 43.879722222222°N,1.2522222222222°E / 43.879722222222; 1.2522222222222\nCampsas, Dieupentale, Monbéqui, Montbartier eta Verdun-sur-Garonne\nBessens Okzitaniako udalerri bat da. Administratiboki Frantziako Tarn eta Garona departamenduan dago, Midi-Pyrénées eskualdean. 2013an 1118 biztanle zituen.\n2007an Bessens udalerrian erroldatutako biztanleak 1.118 ziren. Familiak 394 ziren, horien artean 71 pertsona bakarrekoak ziren (38 bakarrik bizi ziren gizonak eta 33 bakarrik bizi ziren emakumeak), 109 seme-alabarik gabeko familiak ziren, 181 seme-alabak dituzten bikoteak ziren eta 33 seme-alabak dituzten guraso-bakarreko familiak ziren.\n2007an 449 etxebizitza zeuden, 415 familiaren etxebizitza nagusia ziren, 12 bigarren erresidentzia ziren eta 22 hutsik zeuden. 405 etxeak ziren eta 43 apartamentuak ziren. 415 etxebizitza nagusietatik 333 bere jabearen bizilekua ziren, 69 alokairuan okupaturik zeuden eta 13 doan lagata zeuden; 17 etxek bi gela zituzten, 51 etxek hiru zituzten, 106 etxek lau zituzten eta 241 etxek bost zituzten. 366 etxek euren parking plaza propioa zuten azpian. 145 etxetan ibilgailu bat zegoen eta 235 etxetan bat baino gehiago zituzten.\nBessens udalerriko biztanleria-piramidea 2009an .\n2007an lan egiteko adina zuten pertsonak 729 ziren, horien artean 587 aktiboak ziren eta 142 inaktiboak ziren. 587 pertsona aktiboetatik 530 lanean zeuden (315 gizon eta 215 emakume) eta 57 langabezian zeuden (12 gizon eta 45 emakume). 142 pertsona inaktiboetatik 34 erretiraturik zeuden, 44 ikasten zeuden eta 64 "bestelako inaktibo" gisa sailkaturik zeuden.\n2009an Bessens udalerrian 453 unitate fiskal zeuden, 1.332 pertsonek osaturik. Pertsona bakoitzeko diru-sarrera fiskalaren mediana urteko 17.657 euro zen. \n2007an zeuden 44 komertzioetatik, 4 janari enpresak ziren, 2 bestelako produktu industrialen fabrikazioko enpresak ziren, 21 eraikuntza enpresak ziren, 8 ibilgailuen saltze eta konpontze enpresak ziren, 2 garraio enpresak ziren, 1 informazio eta komunikazio enpresa zen, 2 zerbitzu enpresak ziren, 1 administrazio publikoko enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 18 zerbitzu publikoetatik, 5 igeltseroak ziren, 4 margolariak, 3 zurginak, 2 iturginak, 3 argiketariak eta 1 ile apaindegia.\n2000. urtean Bessens udalerrian 18 nekazaritza-ustiategi zeuden, 756 hektarea erabiltzen.\nMonbéqui (1,9 km)\nDieupentale (2,3 km)\nVerdun-sur-Garonne (3,0 km)\nMontbartier (4,1 km)\nCanals (4,2 km)\nMas-Grenier (4,7 km)\nWikimedia Commonsen badira fitxategi gehiago, gai hau dutenak: Bessens\nOrriaren azken aldaketa: 5 otsaila 2019, 20:38.


Eratzaileak eta titularrak, enpresan dauden ondorengo abokatuak dira; GUILLERMO IBARRONDO ZAMAKONA Jauna eta FERNANDO LAMIKIZ GARAI Jauna; zerbitzu enpresa gisa eratuta, legeak lanbide-praktika, Sozietate Zibil izaera juridikoa duen enpresa zerbitzu bezala dute ezarrita.\n1984 - Bazkide Eratzailea\nPraktik Juridikorako Eskolan Diplomatua (Deustuko Unibertsitatea).\nZuzenbide Zibila eta Merkataritzako Zuzenbidea\nAipatutako arloen esparruan kokatzen da bere jarduera Bulegoaren barneko egituran, non auzigai edo prozesuz kanpoko gaiekin lotutako edozein motako gertakarien zuzendaritzan eta praktikan aritzen da, besteak beste, ondoren zehazten direnak:\nAholkularitza eta letradu gidaritza Jurisdikzio honen menpe dagoen edozein motako Prozedura Judizialetan eta baita Tartekaritzakoetan ere. Horri dagokionez, Erakunde publiko edo pribatuen Arbitro gisa jardutea, bai hitzarmenezko klausula izendatuta bai txandaz edo espezialitatearen arabera, edozein arbitraje-organotara helarazitako Zibil arloko mota guztietako gatazkak ebazteko.\nModu berean, judizioz izendatutako Aditu gisa jardutea, irizpena behar duten prozesuzko gaietan, frogak eta iritzi-juridikoak emateko pertsona fisikoen edo/eta juridikoen arteko sortutako gatazkei irtenbidea aurkitzeko. Era berean, epaileak aginduta, ondare eta ondasunen Likidatzailea, Kontulari-Banatzaile, Tutoretzak, Kuratelak eta Ondasunen Administrazioa, ezgaitasun edo/eta adingabetasunari buruzko egoeratan.\nTxostenak eta Irizpenak egitea gai espezifiko edo orokorrei buruzkoak, bai auzietan erabiltzeko bai irtenbide juridikoak eskainduz gatazka prozesalak sahiesteko, eta baita eztabaidak konpotzeko Irizpenatik ondorioztatuz mahaigaineratutako gatazkaren soluzioa.\nKontratuen negoziazioa, suskripzioa edo egilestea eta aplikazio edo interpretazioa, aholkularitza eta letradu gidaritza emanez bezeroaren interesen defentsan hitzartutako harremanatik sortzen diren betebeharren eta eskubideen eremuaren barne. Jarraipena eta emandako aholkularitzari eustea.\nKontratazioari buruzko aholkularitza orokorra, pertsona fisiko edo/eta juridikoen arteko merkataritza-harremanekin lotutako edozein negozio jurídico edo/eta ekonomikoen gainekoa.\nLetradu gidaritza Merkatariza-Arloko Epaitegietako konpetetzia funtzionalaren barneko Prozedura judizialetan, Merkataritza-sozietatei dagozkien arazoetan zein enpresaburu diren pertsona fisikoei, eta baita enpresa-irudiak erabil dezakeen beste edozein motako formula juridiko, nortasun juridiko propio dutenak eta ez dutenak, adibidez: Ondasun-erkidegoak, Ekonomia-intereseko Elkartzeak, Sozietate Zibilak, Kooperatibak, bereziki babestuak ala ez, Lanbide-elkarteak, Enpresaburen-elkarteak, negozio Fiduziario edo/eta Fundazioei lotutako enpresa egiturak.\nAholkularitza eta letradu gidaritza berezia eta espezifikoa Konkurtso-gaiaren inguruan, baita mota honetako prozesuetan Administratzaile judiziala izendatua izatea ere.\nAholkularitza eta letradu gidaritza Konkurtso-adierazpena eman baino lehen, Borondatezkoa edo Nahitaezkoa, eta baita konkurtsoa sahiesteko, zorra berfinantziatzeko epaiketatik kanpoko prozedurak kudeatuz, eta Epaiketatik Kanpoko Hitzarmenak edo/eta Aurretiazko Hitzarmen-Proposamenak egitea eta kudeatzea, enpresaren aktibitatea jarrai dadin baldintza hoberenak lortzeko helburuz.\nSozietateen Disoluzioa eta Sozietateen Epaiketatik Kanpoko Likidazioa. Likidatzaile gisa aritzea.\nAdministrazio-organoetako Idazkaritza, Kontseilari zein ez-Kontseilari modura, izandapenari datxezkion esparru funtzionala kudeatuz.\nNegoziazio kolektiboetako prozesuetan esku-hartzea lan-harremanetako esparru arautzailea ezartzeko.\nLetradu Gidaritza Administratzaileen eta Sozietateetako Zuzendarien erantzukizunari buruzko prozedura administratibo edo/eta judizialetan, beraien interesak defendatzeko.\nEstatutuak idaztea eta ondorengo jarraipena, indarrean dagoen legeriara eta Sozietatearen Organoek hartutako itzarmenetara egokitzeko.\nEnpresa eta Sozietateen defentsa juridikoa Estatuko edozein Administrazio Publikoak beraien aurka hasitako Premiamendu-prozeduretan, lurralde eta konpetentzia maila guztietakoan.\nAldez aurreko negoziazioak eta esku-hartze Konstituzio, Fusio, Zat!x�SB!!xbTBkF41!TbTB OTBdTB11�bTB�bTB�cTB�bTBp��s)1�bTB�cTBHcTB!)@TB 9\n1.984ko urtarrilatik aurrera, Letradu modura aritu da Bulegoan, non bazkide eratzaile eta Zibila eta Merkataritza Arloko arduraduna da.\nBere ibilbide profesionala abokatu modura orain 28 urte hasi zen, erakunde finantzarioen kanpoko aholkularitza juridikoan, bereziki banku-kontratuak eta beren betearazteari buruzko gaietan, eta aldi berean praktika espezializatua Zibil eta Merkataritzako arloan, bai aldaera judizialan bai judizioz kanpokoan, lege-eraldaketa sakonetako zen garaian.\nEra berean, bere jardute profesionalaren hasieran, merkatu berrietara berbideratzeko industri-sektoreen birmoldaketa- eta berrindustrializatze-prozesuetan sakondu zuen, batez ere banaketa eta kontsumoaren esparruan, abangoardiako posizioa lortuz mundu kooperatiboaren zabalkuntza prozesuan, Frankizien errejimena inplementatzen eta Euskal Herriko enpresen aktibitatearen bateratzeari eusten gure eremuko industri-ehuna eraldaketaren ondorioz sortutako eszenatoki berriei egokitzeko.\nHorretarako, esperientzia handia du Merkataritzako Sozietateen jardute arruntari buruzko arazo juridikoen gainean, bereziki Jurisdikzio Zibila eta Merkataritzako esparruko auzietan gatazka indibidual eta kolektiboei irtenbideak aurkitzen.\nBasikoki, bere jardute arrunta eta ohizkoa Epaitegi eta Justizia Auzitegien aurrean parte-hartzean datza.\n90 urteetatik, eta Metaleko Lantegien Bizkaiko Federakuntzak proposatuta, Euskadiko Autonomi Elkarteko Jaurlaritzaren menpekoa den Lan-Harremanetako (PRECO II) Bitartekarien Elkargoko kidea da.\nBere bizitza profesionalean zehar zuzenbideari buruzko mota guztietako Topaketa, Eztabaida-leku eta Tailerretan parte-hartu du, Espainiako Ordanamendu Juridikoan izan diren legezko, substantibo eta prozezusko araudiari buruzko ezagutza, espezializazioa, berriak, egokitzea eta garapenaren gainekoak.\n1984 - Bazkide Eratzailea.\nZuzenbidean Lizentziatua (Deustuko Unibertsitatea), Juridiko-Ekonomiko Espezialitatea.\nDeustuko Unibertsitatearen Europako Ikaskuntzen Institutuan Diplomatua.\nMerkataritza, Industria eta Itsasketa Ganberan Diplomatua, Finantzaketa iturri publikoak enpresa txiki eta ertainentzako (1983).\nBekaduna asegurantzaren adarrean lan jarduerak garatzeko, aholkularitza finantzarioa eta enpresakoa "MUNCHENER RUCKVERSICHERUNGS-GESELLSCHAFT”, Municheko (Alemania) eta "ALLIANZ VERSICHERUNGS - AKTIENGESELLSCHAFT", Berlineko (Alemania) erakundeetan (1982ko urriatik – 1983ko urrira).\nTxostenak eta Irizpen Juridikoak prestatzea bezeroarekiko auzigai izan daitezkeen egoeretan eta aholkularitza kasu bakoitzean irtenbiderik hoberena hartzeko.\nKontratuak idaztea eta bitartekaritza mota guztietako transakziotan.\nAholkularitza integrala enpresen berregituratzean: bat-egiteak, zatiketak, aktibo eta pasibo osoa lagatzea, enpresen salerosketa.\nAholkularitza zorraren berfinantzaketa prozesuetan eta esku-hartzea banketxe eta Arrisku Kapitaleko Erakundeekin negoziatzean.\nAholkularitza eta letradu gidaritza kaudimengabezia arriskuko prozesuetan, hartzekodunen konkurtsoetan eta likidazio ordenatuetan.\nAdministratzaile, kontseilari eta zuzendarien erantzukizuna.\nZuzenbide Sozietarioa: estatutuen idazkera, akordio sozialen aurkaratzea, bazkideen zatitzea eta banantzea, etab.\nAholkularitza eta irtenbide bilaketa familia enpresari datxezkion erronka guztiei: familia protokoloaren idaztea, ordainsarien polítika, enpresaren oinordetza.\nDeustuko Unibertsitatearen Europako Ikaskuntzen Institutuko Masterra (1980-1981).\n1981tik – 1985ra Aurora – Polar S.A. (Axa), Erantzukizun Zibileko Departamentuko Zuzendaria.\n1984ko urriatik aurrera, Letradu modura aritu da Bulegoan, non bazkide eratzaile eta Merkataritza eta Finantzario Arloko arduraduna da.\nAthletic Club-eko Zuzendaritza Batzako Idazkaria (1994tik – 2001era) eta Presidentea (2004tik – 2006ra).\nDeustuko Unibertsitateko Zuzenbide Zibileko Katedrako Irakasle izan zen, Betebeharrak eta Kontratuak irakasgaiakoa (1991tik – 2004ra)\nMadrid Abokatuen Bazkunako kidea.